#2818: Gaji Yang Diterima Daripada Majikan Yang Terlibat Dengan Rasuah

Soalan:
Assalamualaikum Dato, saya ingin bertanya, adakah gaji saya menjadi syubhah kerana majikan saya terlibat dengan rasuah dan cara yang tidak elok dalam mendapatkan tender? saya tiada kaitan dengan rasuah dan cara yang tidak elok itu, saya bekerja sebagai kerani disitu. Jika benar gaji saya syubhah,betul ke saya tidak boleh guna gaji saya itu untuk belanja atau beri kepada orang lain seperti bagi makan kepada mak ayah saya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pengertian Rasuh
Kami mulakan terlebih dahulu dengan menjelaskan makna rasuah. Perkataan rasuah berasal daripada bahasa Arab
al-risywah
(الرِّشْوَةُ)
.
 Al-Fayyumi berkata:
al-Risywah
(الرِّشْوَةُ) adalah sesuatu yang diberikan oleh seseorang kepada hakim atau orang lain, agar hakim itu memenangkannya, atau agar hakim itu memutuskan hukum sesuai dengan apa yang diinginkannya. (Lihat
al-Misbah al-Munir fi Gharib al-Syarh al-Kabir
, 3/411)
Al-Mausu’ah al-Fiqhiyyah al-Kuwaitiyyah
 mentakrifkan rasuah dengan: “Sebarang pemberian bertujuan memalsukan kebenaran dan membenarkan kepalsuan”. (Lihat
Al-Mausu’ah al-Fiqhiyyah al-Kuwaitiyyah
 (22/220)
Pengharaman terhadap pemberi dan penerima rasuah telah dinyatakan dalam nas-nas al-Quran dan al-Hadith antaranya ialah:
سَمَّاعُونَ لِلْكَذِبِ أَكَّالُونَ لِلسُّحْتِ
Maksudnya
:
 Mereka sangat suka mendengar berita-berita dusta, sangat suka memakan segala yang haram (rasuah dan sebagainya)
(Surah al-Maidah:42)
Imam al-Baghawi menjelaskan ayat ini dengan mengatakan: “(Ayat) ini turun berkenaan para hakim Yahudi, Ka’ab al-Asyraf dan yang sepertinya. Mereka menerima rasuah dan memutuskan hukum untuk memenangkan orang yang merasuah mereka.”(Lihat
Ma’alim al-Tanzil
, 3/58)
Diriwayatkan daripada Abdullah bin ‘Amr R.Anhuma, Rasulullah SAW bersabda:
لَعْنَةُ اللَّهِ عَلَى الرَّاشِي وَالْمُرْتَشِي
Maksudnya
: “
Laknat Allah kepada pemberi rasuah dan penerima rasuah
.”
 Riwayat Ahmad (6984) dan Ibnu Majah (2313)
Dalam hadis lain yang turut diriwayatkan daripada Abdullah bin ‘Amr R.Anhuma, beliau berkata:
لَعَنَ رَسُولُ اللَّهِ -صلى الله عليه وسلم- الرَّاشِىَ وَالْمُرْتَشِىَ
Maksudnya
:
“Rasulullah SAW melaknat pemberi rasuah dan penerima rasuah.”
Riwayat Ahmad (6532, 6778, 6830), Abu Daud (3582) dan al-Tirmizi (1337)
Dar al-Ifta al-Urduniyah dalam fatwanya menyatakan: Islam mengharamkan rasuah, dan Allah SWT melaknat baik pemberi rasuah mahupun penerima rasuah, seperti yang disebutkan oleh Nabi SAW. Hukum rasuah ini semakin berat jika ia mengakibatkan penyelewengan harta orang lain dan hak-hak mereka, atau menyebabkan kezaliman kepada mereka. Oleh itu, bagi sesiapa yang melakukan perbuatan ini, hendaklah bertaubat kepada Allah dengan sungguh-sungguh, memohon ampun, merasa penyesalan yang mendalam, dan tidak mengulangi perbuatan-perbuatan semacam ini.
[1]
Al-Fayumi dalam menyatakan tentang rasuah beliau menyebut : “Pemberi rasuah akan terjerumus dalam laknat, kecuali jika ia memberikan rasuah tersebut sebagai bentuk pertahanan terhadap kerugian yang dapat menimpanya. Jika pemberi rasuah bertujuan untuk membatalkan hak yang sah atau mencapai sesuatu yang salah, maka itulah pemberi rasuah yang dilaknat menurut sabda Rasulullah SAW. Namun, jika melalui rasuah tersebut ia mendapatkan hak atau menyingkirkan kezaliman terhadap dirinya, maka tindakan ini tidaklah haram. Manakala, penerima rasuahlah yang lebih ditegah dan  dilaknat.(Lihat
Fath al-Qarib al-Mujib ala’ Targhib wa Tarhib,
9/578  )
Menjawab bagi persoalan di atas dalam isu ini kami katakan  gaji yang diterima daripada majikan yang terlibat dengan rasuah boleh diambil dan ia halal untuk digunakan atau diberi kepada orang lain seperti ahli keluarga melainkan saudara bekerja dan terlibat dengan pengurusan yang berkaitan dengan perkara-perkara yang diharamkan oleh Allah SWT seperti terlibat dengan penjualan arak dan sebagainya . Ini kerana yang terlibat secara langsung dengan rasuah adalah majikan dan dia berdosa atas perbuatan tersebut dan perlu bertaubat.
Dalam isu ini Syeikh Ibn Baz menyatakan:  Jika melakukan hanya apa yang dihalalkan oleh Allah SWT maka  tidak ada masalah untuk mengambil gaji dari majikan yang melakukan perbuatan rasuah dan tidaklah  berdosa.  Dosa rasuah hanyalah majikan tersebut. Sebagai saudaramu maka nasihatilah dia supaya meninggalkan rasuah kerana rasuah itu haram.
[2]
Di sini juga Kami nyatakan terdapat empat kesalahan utama rasuah mengikut Akta Suruhanjaya Pencegahan Rasuah Malaysia 2009 (Akta SPRM 2009) (Akta 694):
Meminta/Menerima rasuah [seksyen 16 & 17(a) Akta SPRM 2009]
Menawar/Memberi suapan [seksyen 17(b) Akta SPRM 2009]
Mengemukakan tuntutan palsu [Seksyen 18 Akta SPRM 2009]
Menggunakan jawatan/kedudukan untuk suapan pegawai badan awam [Seksyen 23 Akta SPRM 2009]
[3]
Justeru dalam isu ini kami katakan gaji yang diterima tersebut halal untuk diambil selagi mana melakukan pekerjaan dengan apa yang dihalalkan oleh Allah SWT. Suka juga kami nasihati supaya jauhilah rasuah kerana dengan rasuah ia boleh membawa keburukan seperti menghancurkan keadilan dalam sebuah negara dan melahirkan masyarakat yang pentingkan diri sendiri.
Semoga Allah memberikan kita kefahaman yang jelas dalam melaksanakan segala titah perintahnya dan kami akhiri dengan doa:
اللَّهُمَّ اكْفِنَا بِحَلَالِكَ عَنْ حَرَامِكَ، وَأَغْنِنَا بِفَضْلِكَ عَمَّنْ سِوَاكَ
Maksudnya:
“Ya Allah, cukupkanlah kami dengan yang halal, tanpa perlu kepada yang haram. Kayakanlah kami dengan kurniaan-Mu, tanpa kami mengharapkan kepada selain-Mu.”
Wallahua’lam
[1]
 Lihat
https://aliftaa.jo/Question.aspx?QuestionId=2059
Diakses pada 16 Ogos 2023
[2]

https
://
binbaz
.
org
.
sa
/
fatwas
/15943/%
حكم
–
راتب
–
من
–
يعمل
–
عند
–
من
–
يتعامل
–
بالرشوة
Diakses pada 16 Ogos 2023
[3]
 Lihat
https://www.sprm.gov.my/index.php?id=21&page_id=75&articleid=478
Diakses pada 16 Ogos 2023
Bertarikh: 1 September 2023 bersamaan 15 Safar 1445


#2819: Syafaat Anak-Anak yang Belum Baligh

Soalan:
Assalamualaikum Dato’ Seri. Benarkah anak-anak yang belum baligh akan memberi syafaat kepada ibu bapa mereka di pintu syurga?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami mulakan dengan definisi syafaat.
Dari sudut bahasa, syafaat adalah lawan bagi witir, iaitu menjadikan sesuatu yang ganjil kepada genap. Manakala dari sudut istilah, ia adalah perantara bagi orang lain dengan memberikan manfaat kepadanya atau menolat mudarat, di mana pemberi syafaat akan memberikan manfaat kepada orang yang diberi syafaat atau menolak mudarat untuknya. Dalam erti kata lain, syafaat juga bermaksud meminta perlindungan bagi orang lain. (Lihat
Mukhtasar al-Fiqh al-Islami,
1/767)
Secara umumnya, syafaat pada hari Kiamat terbahagi kepada dua, iaitu:
Pertama:
Syafaat Khusus
Ia diberikan kepada Nabi Muhammad SAW dan ia termasuk
syafaat al-’Uzma
 (terbesar) yang berlaku pada Hari Kiamat nanti. Hal ini sepertimana yang dinyatakan oleh Allah SWT melalui firman-Nya:
وَمِنَ اللَّيْلِ فَتَهَجَّدْ بِهِ نَافِلَةً لَّكَ عَسَىٰ أَن يَبْعَثَكَ رَبُّكَ مَقَامًا مَّحْمُودًا
Maksudnya: “
Dan bangunlah pada sebahagian daripada waktu malam serta kerjakanlah Solat Tahajjud padanya, sebagai tambahan bagimu. Semoga Tuhanmu membangkit dan menempatkanmu pada hari Akhirat di tempat yang terpuji.”
(Surah al-Isra’: 79)
Ibn Jarir al-Tabari berkata: Ahli takwil berbeza pendapat tentang makna lafaz ‘مَقَامًا مَّحْمُودًا’. Majoriti ulama berpendapat bahawa maksudnya adalah tempat Rasulullah SAW berdiri di atasnya pada Hari Kiamat untuk memberikan syafaat kepada manusia, sebagai bentuk keringanan dari Tuhan mereka atas besarnya kesulitan mereka pada hari itu. (Lihat
Jami’ al-Bayan,
16/839)
Kedua:
Syafaat Umum
Ia dengan maksud Allah SWT memberikan keizinan kepada hamba-hamba-Nya yang soleh untuk memberikan syafaat kepada orang-orang yang diperkenankan untuk diberikan syafaat. Syafaat ini diberikan kepada Nabi Muhammad SAW, para nabi yang lain, orang-orang yang jujur, para syuhada’ serta orang-orang yang soleh. Sebagai contoh, mereka akan memberikan syafaat kepada penghuni Neraka dari kalangan orang-orang beriman agar mereka dapat keluar dari Neraka.
Meskipun begitu, secara asasnya, apa yang kita perlu faham adalah, hanya Allah SWT yang mampu memberi syafaat kepada sesiapa sahaja yang Dia kehendaki.
Berkenaan syafaat kanak-kanak yang meninggal sebelum baligh terhadap kedua ibu bapanya, terdapat beberapa hadith yang menjelaskannya, antaranya:
Daripada Abu Hurairah R.A, bahawa Nabi SAW telah bersabda kepada seorang wanita Ansar:
لَا يَمُوتُ لِإِحْدَاكُنَّ ثَلَاثَةٌ مِنَ الْوَلَدِ فَتَحْتَسِبَهُ، إِلَّا دَخَلَتِ الْجَنَّةَ» فَقَالَتِ امْرَأَةٌ مِنْهُنَّ: أَوِ اثْنَيْنِ يَا رَسُولَ اللهِ؟ قَالَ: أَوِ اثْنَيْنِ
Maksudnya:
“Tidaklah salah seorang daripada kamu ditinggal mati oleh tiga orang anaknya (yang belum baligh), lalu dia bersabar dan mengharap pahala daripada Allah, pasti dia akan masuk Syurga.” Lalu seorang wanita bertanya: “Bagaimana kalau dua orang, ya Rasulullah?” Sabda Rasulullah SAW lagi: “Walaupun dua orang.”
Riwayat Muslim (151)
Daripada Abu Hurairah R.A, katanya:
 أَتَتِ امْرَأَةٌ النَّبِيَّ صَلَّى اللهُ عَلَيْهِ وَسَلَّمَ بِصَبِيٍّ لَهَا فَقَالَتْ يَا نَبِيَّ اللَّهِ ادْعُ اللَّهَ لَهُ فَلَقَدْ دَفَنْتُ ثَلاَثَةً قَالَ: دَفَنْتِ ثَلاَثَةً. قَالَتْ نَعَمْ . قَالَ: لَقَدِ احْتَظَرْتِ بِحِظَارٍ شَدِيدٍ مِنَ النَّارِ.
Maksudnya:
“Seorang wanita datang menemui Nabi SAW dengan membawa bersamanya seorang bayinya. Katanya: “Ya Nabi ALlah, berdoalah untuknya. Sesungguhnya telah dikebumikan tiga orang anakku.” Nabi SAW bersabda: “Telah dikebumikan tiga orang?” Jawab wanita itu: “Ya.” Lalu Nabi SAW bersabda: “Sesungguhnya kamu akan dihalang daripada tersangat pedihnya api neraka.”
Riwayat Muslim (2636), al-Nasa’ie (1877) dan Ahmad (9427).
Berkenaan persoalan di atas, terdapat hadith yang diriwayatkan daripada Habibah R.Anha, katanya: Aku berada bersama Aisyah, lalu Nabi SAW datang masuk dan bersabda:
مَا مَا مِنْ مُسْلِمَيْنِ يَمُوتُ لَهُمَا ثَلَاثَةٌ مِنَ الْوَلَدِ لَمْ يَبْلُغُوا الْحِنْثَ إِلَّا جِيءَ بِهِمْ يَوْمَ الْقِيَامَةِ حَتَّى يُوقَفُوا عَلَى بَابِ الْجَنَّةِ فَيُقَالُ لَهُمُ ادْخُلُوا الْجَنَّةَ فَيَقُولُونَ حَتَّى يَدْخُلَ آبَاؤُنَا فَيُقَالُ لَهُمِ ادْخُلُوا أَنْتُمْ وَآبَاؤُكُمُ الْجَنَّةَ
Maksudnya:
“Tidaklah dua orang Muslim meninggal dunia, di antara keduanya ada tiga orang anak (mereka adalah bersaudara) yang belum berusia dewasa (belum baligh), kecuali Allah akan datangkan mereka pada hari Kiamat sehingga didirikan pada pintu-pintu Syurga, lalu dikatakan kepada mereka: “Masuklah kamu ke dalam Syurga.”
Mereka menjawab: “Sehingga dimasukkan ibu bapa kami.” Maka dikatakan kepada mereka: “Masuklah kamu dan juga ibu bapa kamu ke dalam Syurga.”
Riwayat al-Tabarani dalam al-Mu’jam al-Kabir (571). Al-Haithami menyatakan bahawa para perawinya adalah thiqah dalam Majma’ al-Zawa’id. Dan al-Albani menyatakan hadith ini sahih dalam Sahih al-Targhib.
Penutup
Semoga Allah SWT kurniakan kepada kita mendapat syafaat daripada Rasulullah SAW dan juga orang-orang yang soleh. Saat yang sama berdoalah kepada Allah SWT agar kita dapat memberi syafaat kepada kaum ekluarga kita dan orang lain. Ini dengan sebab kita melakukan amalan soleh sebanyak-banyaknya, beriman dan bertaqwa dan akhirnya layaklah kita memperolehi syafaat.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 1 September 2023 bersamaan 15 Safar 1445


#2820: Menutup Aib

Soalan:
Assalamualaikum Dato’ Seri. Bagaimana cara kita menutup aib kita?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam Islam diajar untuk kita menutup aib sesama kita, begitu juga dengan aib kita. Kami berpendapat dengan kita mempelajari ilmu dan memahami agama dengan sebaik mungkin, maka kita akan memahami batasan aib yang wajib kita tutup. Begitu juga, kita menjaga aib rakan-rakan kita adalah sebahagian daripada cara untuk kita menutup aib kita.
Antara perkara yang penting adalah jangan sekali-kali kita memperendaha atu memperlekeh serta menghina orang lain. Ini kerana kita tidak mengetahui mereka jauh lebih mulia di sisi Allah SWT daripada kita. Firman Allah SWT:
يَا أَيُّهَا الَّذِينَ آمَنُوا لَا يَسْخَرْ قَوْمٌ مِّن قَوْمٍ عَسَىٰ أَن يَكُونُوا خَيْرًا مِّنْهُمْ وَلَا نِسَاءٌ مِّن نِّسَاءٍ عَسَىٰ أَن يَكُنَّ خَيْرًا مِّنْهُنَّ ۖ وَلَا تَلْمِزُوا أَنفُسَكُمْ وَلَا تَنَابَزُوا بِالْأَلْقَابِ ۖ بِئْسَ الِاسْمُ الْفُسُوقُ بَعْدَ الْإِيمَانِ ۚ وَمَن لَّمْ يَتُبْ فَأُولَٰئِكَ هُمُ الظَّالِمُونَ
Maksudnya:
Wahai orang-orang yang beriman! Janganlah sesuatu puak (dari kaum lelaki) mencemuh dan merendah-rendahkan puak lelaki yang lain, (kerana) harus puak yang dicemuhkan itu lebih baik daripada mereka; dan janganlah pula sesuatu puak dari kaum perempuan mencemuh dan merendah-rendahkan puak perempuan yang lain, (kerana) harus puak yang dicemuhkan itu lebih baik daripada mereka; dan janganlah setengah kamu menyatakan keaiban setengahnya yang lain; dan janganlah pula kamu panggil-memanggil antara satu dengan yang lain dengan gelaran yang buruk. (Larangan-larangan yang tersebut menyebabkan orang yang melakukannya menjadi fasik, maka) amatlah buruknya sebutan nama fasik (kepada seseorang) sesudah ia beriman. Dan (ingatlah), sesiapa yang tidak bertaubat (daripada perbuatan fasiknya) maka merekalah orang-orang yang zalim.
(Surah al-Hujurat: 11)
Begitu juga, perintah Rasulullah SAW agar kita menutup aib rakan-rakan kita dan saudara kita, nescaya Allah SWT akan menutup aib kita. Benarlah apa yang dikatakan aib-aib manusia merupakan pakaian yang kamu tutup dari terdedahnya. Sabda Rasulullah SAW:
مَن سَتَرَ مُسْلِمًا، سَتَرَهُ اللَّهُ في الدُّنْيَا وَالآخِرَةِ
Maksudnya: “
Siapa yang menutup aib saudaranya yang Islam maka Allah akan menutup aibnya di dunia dan akhirat.”
Riwayat Muslim (2699), Abu Daud (1455), al-Tirmizi (2945), Ibn Majah (225) dan Ahmad (7427)
Marilah sama-sama kita sentiasa berdoa dan munajat semoga Allah SWT memelihara aib kita dan menutupnya:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 1 September 2023 bersamaan 15 Safar 1445


#2821: Keadilan Hakiki

Soalan:
Assalamualaikum Dato’ Seri. Bagaimanakah kita menegakkan nilai dan erti keadilan pada jiwa kita dan kehidupan kita?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kata dasar adil ditakrifkan Kamus Dewan sebagai menyebelahi pihak yang benar serta meletakkan sesuatu pada tempatnya yang betul. Perkataan adil diserap dari bahasa Arab iaitu عَدْل (
`adl
) yang diertikan sebagai penyukatan, penimbangan dan penilaian atau penuntutan apa yang kekurangan daripada apa yang dilayakkan (seseorang) (الْمِكْيَال وَالْمِيزَان وَالْحكم أَو الطّلب غَيره بِمَا هُوَ أولى عِنْده), ia juga boleh ditafsirkan sebagai apa yang diwujudkan dalam diri sebagai lurus serta melawan penindasan.
Firman Allah SWT:
إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ
Maksudnya:
Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhiNya.
(Surah al-Nahl: 90)
Syeikh al-Sa’di menyatakan bahawa berlaku adil itulah adalah wajib, sedangkan berbuat baik (Ihsan) adalah merupakan nilai tambah yang disunatkan seperti manusia memberi manfaat dengan hartanya atau jasadnya atau ilmunya atau lain-lain perkara yang bermanfaat sehinggakan termasuk juga di dalamnya (suruhan) berbuat baik kepada haiwan ternakan yang dimakan atau selainnya (tidak dimakan). (Lihat Tafsir al-Sadi, hlm. 447)
Ulama berpendapat tidak sempurna keadilan manusia bersama
 khaliq
 atau Allah SWT kecuali seseorang itu berlaku adil sesama makhluk. Hal ini sebagaimana yang ditegaskan oleh Allah SWT:
لَقَدْ أَرْسَلْنَا رُسُلَنَا بِالْبَيِّنَاتِ وَأَنزَلْنَا مَعَهُمُ الْكِتَابَ وَالْمِيزَانَ لِيَقُومَ النَّاسُ بِالْقِسْطِ ۖ
Maksudnya: “
Demi sesungguhnya! Kami telah mengutus Rasul-rasul Kami dengan membawa bukti-bukti dan mukjizat yang jelas nyata, dan Kami telah menurunkan bersama-sama mereka Kitab Suci dan keterangan yang menjadi neraca keadilan, supaya manusia dapat menjalankan keadilan.”
(Surah al-Hadid: 25)
Apa yang dapat kita lihat Rasulullah SAW telah berlaku adil dan memerintahkan para sahabat serta penggantinya berlaku adil. Ia juga melibatkan kepada seluruh makhluk termasuk kaum keluarga denagn anak masing-masing.
Kisah Nu’man binBashir di mana Rasulullah SAW menyuruh untuk berlaku adil dalam pembahagian harta sesama anak-anak Bashir. Bahkan Rasulullah SAW bersabda:
لاَ أَشْهَدُ عَلَى جَوْرٍ
Maksudnya:
 “Aku tidak bersaksi atas kezaliman.”
Riwayat Muslim (1623), al-Nasa’ie (3680), Ibn Majah (2375) dan Ahmad (18410)
Kami akhiri dengan doa:
اللَّهُمَّ إِنَّا ظَلَمْنَا أَنْفُسَنَا ظُلْمًا كَثِيرًا، ولَا يَغْفِرُ الذُّنُوبَ إلَّا أنْتَ، فَاغْفِرْ لَنَا مَغْفِرَةً مِنْ عِنْدِكَ، وَارْحَمْنَا، إِنَّكَ أَنْتَ الْغَفُورُ الرَّحِيمُ
Maksudnya:
 “Ya Allah! Sungguh kami telah menzalimi diri kami dengan kezaliman yang banyak, sedangkan tidak ada yang dapat mengampuni dosa-dosa kecuali Engkau. Maka ampunilah kami dengan suatu pengampunan dari sisi-Mu, dan rahmatilah kami. Sesungguhnya Engkau Maha Pengampun lagi Maha Penyayang.”
Bertarikh: 1 September 2023 bersamaan 15 Safar 1445


#2822: Perosak Yang Kuat Berbanding Muslih Yang Lemah

Soalan:
Assalamualaikum Dato’ Seri. Terkadang-kadang timbul persoalan berkenaan dengan kesan antara perosak yang kuat berbanding dengan Muslih yang lemah. Benarkah ini bahaya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kalimah Muslih merupakan kalimah yang cukup mahal kerana ia bukan semata-mata soleh tetapi ia melampaui kesolehannya kepada orang ramai dengan menegakkan amar makruf dan nahi munkar. Jadinya, manusia dan masyarakat akan suka kepada orang soleh tetapi tidak suka kepada orang Muslih.
Lebih malang daripada itu, ramai yang perosak atau mufsid mengaku bahawa tindakan mereka adalah ebnar lagi soleh. Sebenarnya, inilah salah satu daripada sifat orang-orang munafik. Benarlah firman Allah SWT:
وَإِذَا قِيلَ لَهُمْ لَا تُفْسِدُوا فِي الْأَرْضِ قَالُوا إِنَّمَا نَحْنُ مُصْلِحُونَ ﴿١١﴾ أَلَا إِنَّهُمْ هُمُ الْمُفْسِدُونَ وَلَٰكِن لَّا يَشْعُرُونَ
Maksudnya: “
Dan apabila dikatakan kepada mereka: “Janganlah kamu membuat bencana dan kerosakan di muka bumi”, mereka menjawab: ” Sesungguhnya kami orang-orang yang hanya membuat kebaikan.
”
 Ketahuilah! Bahawa sesungguhnya mereka itulah orang-orang yang sebenar-benarnya membuat bencana dan kerosakan, tetapi mereka tidak menyedarinya.”
Surah al-Baqarah (11-12)
Al-Maraghi berkata: Beginilah keadaan kaum yang melakukan kerosakan pada setiap masa. Mereka menganggap perbuatan mereka itu sebagai perbuatan baik meskipun kerosakan dan kesesatan mereka sudah nyata dan jelas.
Mereka mengaku berbuat baik itu hanyalah sebagai cara untuk lepas tangan daripada tingkah laku (kejahatan) mereka secara penipuan dan cerdik. Meskipun tindakan kejahatan yang dilakukan oleh mereka itu berdasarkan taqlid kepada pemimpin tetapi sebenarnya, mereka melakukannya berdasarkan keyakinan. Mereka masih mengaku melakukan perbuatan baik walaupun pada realitinya tipu daya mereka itu menimbulkan kerosakan kepada umat, kerana mereka merosakkan perkara yang baik dan buruk. Pada masa yang sama, mereka tidak mahu mengikut ajaran Islam yang mengajak mereka untuk bersatu, malah mereka menyeru kepada perpecahan. Apakah timbulnya kerosakan yang lebih besar sehingga menimbulkan kesan kepada manusia di bumi ini (selain) mereka bersikap menolak kebenaran dan membela kebatilan?
Sehubungan itu sebenarnya, mereka sendirilah yang melakukan kerosakan, bukannya orang lain seperti dakwaan mereka. Ini disebabkan mereka (orang mukmin) terdiri daripada keturunan orang yang soleh, yang menunjukkan teladan yang baik kepada mereka. Pemakaian kata seru dalam ayat ini, menunjukkan penolakan keras terhadap pembohongan mereka (orang munafik) serta rasa kemarahan yang amat sangat. (Lihat
Tafsir al-Maraghi,

1/43)
Benarlah, kata-kata Umar ibn al-Khattab:
اللَّهُمَّ إِنِّي أَعُوذُ بِكَ مِنْ جَلَدِ الْفَاجِرِ، وَعَجْزِ الثِّقَةِ.
Maksudnya: “
Aku berlindung dengan Allah daripada kekerasan orang-orang yang jahat dan kelemahan orang yang thiqah atau baik.
” (Lihat
 Usul al-Ifta’ wa al-Ijtihad,
 hlm. 212)
Memahami kenyataan tersebut kekerasan orang-orang yang jahat dia boleh mengundang kerosakan kepada masyarakat dan ummah kerana tindakannya tidak boleh dihalang dan dia boleh berbuat mengikut sesuka hatinya tanpa pertimbangan syarak sedangkan ketika itu orang-orang yang
thiqah
lagi baik tidak mampu untuk mencegahnya. Maka, jadilah ummah dalam persimpangan.
Semoga Allah SWT kurniakan kepada kita taufik dan hidayah serta ilhamkan ketaqwaan dan kebaikan untuk kita layari bahtera kehidupan kita. Kami akhiri dengan doa:
اللَّهُمَّ أَلْهِمْنَا رُشْدَنَا، وَأَعِذْنَا مِنْ شَرِّ أَنْفُسِنَا
Maksudnya:
“Wahai Allah! Ilhamkanlah kepada kami kecerdasan dan petunjuk serta lindungilah kami daripada kejahatan nafsu kami.”
Bertarikh: 1 September 2023 bersamaan 15 Safar 1445


#2823: Rahsia Penetapan Takwim Islam Dengan Hijrah

Soalan:
Assalamualaikum Dato’ Seri. Kenapa Saidina Umar tidak menetapkan takwim Islam dengan tarikh kelahiran Nabi SAW sebagaimana yang berlaku kepada tarikh Masihi?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Membaca sirah Nabi SAW termasuklah dalam buku kami
Garis Masa Hayat al-Rasul SAW
dapat kita bandingkan dua suasana yang berbeza antara waktu kelahiran Rasulullah SAW dan waktu hijrah Nabi SAW.
Dalam menetapkan tarikh seperti ini, Saidina Umar telah menerima pelbagai pandangan tetapi pandangan yang paling utama dan menarik berdasarkan hijrah Nabi SAW. Ini kerana, umat ini adalah umat beramal yang tidak disucikan dengan zaman tanpa amal seperti kata Syeikh Abdul Aziz al-Tarifi.
Kami katakan dengan hijrah Nabi SAW telah mencatatkan kemenangan dan kejayaan yang besar, antaranya pembinaan Masjid Quba dan masjid nabawi, persaudaraan antara Ansar dan Muhajirin, pembentukan Piagam Madinah, penyusunan urus tadbir negara, pembinaan ekonomi Islam, pengukuhan siyasah Islam dan juga menghubungkan manusia dengan Tuhan melalui solat dan ibadat di samping pembentukan akhlak serta spiritua, dan kerohanian.
Dalam erti kata lain, hijrah Nabi SAW telah membuat sebuah perubahan yang besar dan total dalam membina
hurriyyah
yang sebenar dan mengembalikan
insaniyyatu al-insan.
Di samping memahami matlamat kehidupan sebagai mengabdikan diri kepada Allah SWT sebagai mana nas Ilahi:
وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ
Maksudnya: “
Dan (ingatlah) Aku tidak menciptakan jin dan manusia melainkan untuk mereka menyembah dan beribadat kepadaKu.
”
Surah al-Zariyat (56)
Begitu juga, hijrah menjadikan manusia sebagai khallifah Allah SWT di muka bumi yang menegakkan perintah Tuhan dan bersiyasah degannya. Semoga kita sentiasa diberikan kefahaman dalam Islam dan dapat istiqamah denagnnya.
Kami akhiri dengan doa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
“Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 1 September 2023 bersamaan 15 Safar 1445


#2824: Hukum Terlupa Ayat al-Quran ketika Membaca Surah Selepas Surah al-Fatihah

Soalan:
Assalamu’alaikum Dato’ Seri. Baru-baru ini imam di surau saya yang mana seteleh surah al-Fatihah, beliau membaca surah selain surah lazim yang mana ketika pertengahan ayat, dia terlupa ayat tersebut walaupun diulang beberapa kali, maka belia terus berpindah ke surah lazim dan ruku’. Adakah ia dibolehkan? Mohon pencerahan.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Di antara sunat haiat ialah membaca surah atau apa sahaja ayat al-Quran selepas daripada membaca al-Fatihah. Ini berdasarkan athar daripada ‘Atha’ yang diriwayatkan oleh Ibnu Juraij, katanya bahawa dia mendengar Abu Hurairah R.A berkata:
فِي كُلِّ صَلاَةٍ يُقْرَأُ، فَمَا أَسْمَعَنَا رَسُولُ اللهِ صَلَّى اللهُ عَلَيْهِ وَسَلَّمَ أَسْمَعْنَاكُمْ، وَمَا أَخْفَى عَنَّا أَخْفَيْنَا عَنْكُمْ، وَإِنْ لَمْ تَزِدْ عَلَى أُمِّ القُرْآنِ أَجْزَأَتْ وَإِنْ زِدْتَ فَهُوَ خَيْرٌ.
Maksudnya
: “(Al-Qur’an) dibaca pada setiap kali solat. Maka pada solat yang Rasulullah SAW memperdengarkan kepada kami, maka kami akan memperdengarkan kepada kamu dan pada solat yang Baginda memperlahankan kepada kami, maka kami akan memperlahankan kepada kamu. Dan sekiranya kamu hanya membaca surah al-Fatihah, hal itu sudah cukup. Namun, sekiranya kamu melebihkan (dengan membaca juga surah lain) maka itu adalah lebih baik.”
Riwayat al-Bukhari (772)
Al-Khatib al-Syarbini menyebut bahawa membaca surah selepas bacaan Al-Fatihah adalah sunat walaupun pendek. Disunatkan membaca surah pada dua rakaat yang awal. Sama ada solat secara jahriyah atau sirriyah. Adapun makmum tidak disunatkan membaca surah bahkan digalakkan untuk mendengar bacaan surah yang dibaca oleh imam. (Lihat
al-Iqna’ fi Hilli Alfaz Abi Syuja’
, 1/142)
Imam Terlupa Ketika Membaca Surah Selepas al-Fatihah
Pada asasnya, sesiapa yang terlupa membaca surah atau melakukan kesilapan dalam solatnya yang tidak melibatkan rukun solat seperti surah al-Fatihah, maka solatnya tetap sah kerana membaca surah selepas al-Fatihah adalah sunat dan bukan wajib.
Ulama
al-Lajnah al-Daimah li al-Ifta’
berkata: “Sesiapa yang terlupa membaca surah selepas al-Fatihah dalam solat, tidak dikenakan apa-apa ke atasnya, sama ada sebagai imam, makmum, atau individu yang solat sendirian, sama ada solat fardhu atau sunat. Ini adalah pandangan yang paling sahih dalam kalangan ulama.” (Lihat
Fatawa al-Lajnah al-Daimah
, 7/146)
Manakala bagi sesiapa yang melakukan kesilapan ketika membaca surah atau terlupa sebahagian daripadanya, hendaklah dia cuba memperbetulkan kesilapan dan cuba mengingati kembali ayat yang terlupa. Jika tidak mampu juga, maka dia boleh berpindah ke ayat berikutnya atau meninggalkan surah tersebut dan memulakan dengan surah lain, atau terus ruku’. Jika dia melakukan salah satu daripada tindakan ini, tidak ada masalah ke atasnya.
Ulama
al-Lajnah al-Daimah li al-Ifta’
berkata: “Jika seseorang yang solat terkeliru ketika membaca ayat dan tidak dapat mengingatinya, tiada masalah jika dia membaca ayat yang seterusnya. Tetapi, disunatkan agar dia hanya membaca dalam solat apa yang dia hafal dengan baik untuk mengelakkan kekeliruan.” (Lihat
Fatawa al-Lajnah al-Daimah
, 5/337)
Syeikh Abd al-Aziz bin Baz ketika ditanya jika imam dalam solat membaca sebahagian daripada Quran, kemudian terlupa untuk melengkapkan ayat, dan tiada sesiapa yang tahu untuk membantu dia dalam kalangan jemaah, apakah dia perlu bertakbir dan mengakhiri rakaat atau membaca surah yang lain?, maka beliau menjawab: “Dia mempunyai pilihan. Jika dia mahu, dia boleh terus takbir ruku’ dan mengakhiri bacaannya. Jika dia mahu, dia boleh membaca ayat atau ayat-ayat dari surah yang lain, berdasarkan sunnah yang sesuai dalam solat di mana dia membaca sekiranya ia tidak berlaku di dalam al-Fatihah. Adapun bagi surah al-Fatihah, maka membacanya adalah wajib, kerana membacanya adalah salah satu rukun solat.” (Lihat
Majmu’ Fatawa
, 12/129)
Syeikh Muhammad bin Soleh al-Uthaimin juga ketika ditanya: “Jika saya solat seorang diri dan melakukan kesilapan dalam membaca ayat, dan saya tidak mampu untuk melengkapkannya dan ayat lain tercampur dalam benak saya, apa yang patut saya lakukan semasa solat?” Maka beliau menjawab: “Kamu mempunyai dua pilihan: sama ada berpindah kepada ayat yang seterusnya, atau kamu ruku’, kerana perkara ini merupakan perkara yang luas.” (Lihat
Fatawa Nur ‘ala al-Darb
, 141/24)
Kesimpulan
Sebagai kesimpulan, kami katakan bahawa sekiranya imam melakukan kesilapan ketika membaca surah atau terlupa sebahagian daripadanya, hendaklah dia cuba memperbetulkan kesilapan dan cuba mengingati kembali ayat yang terlupa. Jika tidak mampu juga, maka dia boleh berpindah ke ayat berikutnya atau meninggalkan surah tersebut dan memulakan dengan surah lain, atau terus ruku’. Imam boleh melakukan salah satu daripada tindakan ini, tidak ada masalah ke atasnya.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 1 September 2023 bersamaan 15 Safar 1445


#2825: Makanan di Negara Bukan Muslim

Soalan:
Assalamualaikum Dato’ Seri. Saya akan ke negara China atas urusan kerja. Menurut rakan-rakan yang telah pun ke sana, adalah sukar untuk mencari kedai makan yang yang berstatus halal di kawasan tersebut. Mereka selalunya akan dibawa ke kedai makan
seafood
 dan hanya memesan makanan yang berasaskan
seafood
 dan sayuran.
Saya tetap khuatir kerana proses memasak makanan
seafood
 dan sayuran tersebut mesti melibatkan bahan-bahan lain yang tidak disahkan halal. Mohon pencerahan ustaz dan apa langkah terbaik yang perlu saya ambil.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami telah menjawab isu ini beberapa kali, seringkasnya seseorang hendaklah menghukumkan secara yang zahir sahaja. Selama mana ia suci dan bersih serta makanan bersifat
seafood
dan sayur-sayuran, maka hukumnya dibolehkan.
Tiada menjadi kesalahan bagi seorang muslim untuk memakan makanan yang dimasak atau disediakan oleh bukan muslim dari susu, sayur-sayuran, buah-buahan dan segala macam jenis makanan yang lain kecuali sembelihan mereka.
Telah berkata Qatadah Rahimahullah:
لَا بَأْسَ بِأَكْلِ طَعَامٍ الْمَجُوسِ مَا خَلَا ذَبِيحَتَهُ
Maksudnya:
“Tidak mengapa dengan memakan makanan orang Majusi selain dari sembelihan.”
Riwayat Abd al-Razzaq di dalam Musannafnya (10155)
Begitu juga yang disebutkan oleh al-Imam al-Qurtubi Rahimahullah di dalam tafsirnya:
وَقَالَ أَبُو عُمَرَ: وَلَا بَأْسَ بِأَكْلِ طَعَامِ عَبَدَةِ الْأَوْثَانِ وَالْمَجُوسِ وَسَائِرِ مَنْ لَا كِتَابَ لَهُ مِنَ الْكُفَّارِ مَا لَمْ يَكُنْ مِنْ ذَبَائِحِهِمْ
Maksudnya: Telah berkata Abu Umar: dan tidak mengapa dengan memakan makanan  golongan penyembah berhala, orang Majusi dan sekalian yang tiada kitab (bukan ahli kitab) dari kalangan kuffar  selain dari sembelihan mereka. (Lihat
Al-Jami’ li Ahkam al-Quran. Dar al-Kutub al-Misriyyah
, 6/77)
Walaupun begitu, secara berhati-hati kami katakan pilihlah tempat yang tiada sebarang keraguan. Inilah yang menenangkan hati dari sudut warak dan tanpa syak.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”

Bertarikh: 1 September 2023 bersamaan 15 Safar 1445


#2826: Bisikan Hati dan Gangguan di Dalam Solat

Soalan:
Assalamualaikum Dato’ Seri. Bagaimana cara mengubat bisikan hati terutamanya di dalam solat?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَلَقَدْ خَلَقْنَا الْإِنْسَانَ وَنَعْلَمُ مَا تُوَسْوِسُ بِهِ نَفْسُهُ
Maksudnya:
“Dan sesungguhnya, Kami menciptakan manusia dan mengetahui apa yang dibisikkan oleh hatinya.”
(Surah Qaf: 16)
Daripada Ibn Abbas R.Anhuma, bahawa Nabi SAW bersabda:
الشَّيْطَانُ جَاثِمٌ عَلَى قَلْبِ ابْنِ آدَمَ ، فَإِذَا ذَكَرَ اللهَ خَنَسَ وَإِذَا غَفَلَ وَسْوَسَ
Maksudnya:
“Syaitan itu duduk bercangkung di atas hati manusia, apabila manusia menyebut nama Allah, dia (syaitan) akan mengundurkan diri dan apabila manusia lalai, dia (syaitan) akan membisikkan kejahatan.”
Riwayat Ibn Abi Syaibah dalam
al-Musannaf
 (35919), Abu Daud dalam
 al-Zuhd
 (337). Hadith ini isnadnya dinilai sahih oleh pengarang
Takhrij Misykat al-Masabih
 (2221)
Al-Tibi menjelaskan: Lafaz ini merupakan
 majaz
iaitu tipu daya syaitan dan bisikannya berjalan pada manusia sebagaimana darah berjalan pada salurannya. Syaitan ini sentiasa memperdayakan jiwa manusia, dan sentiasa meniupkan bisikan dan was-was pada hati dan jiwa manusia dengan menggunakan kemarahan dengan menggunakan darah (dalam diri manusia) dan menggunakan kekuatannya. Cara merawatnya adalah dengan lapar dan berpuasa kerana ianya dapat menghalang hawa nafsu dan juga syahwat yang merupakan senjata syaitan. Kekenyangan membawa kepada dosa, kekurangan iman dan juga gangguan fikiran. (Lihat
al-Kasyif ‘an Haqa’iq al-Sunan
, 2/521)
Menjawab persoalan di atas, saya sebutkan di sini sebahagian dari cara-cara untuk mengatasi was-was, antaranya:
Memohon Perlindungan Allah SWT: Syaitan akan selalu datang untuk membisikkan was-was kepada manusia. Disebabkan itu, perlindungan daripada Allah SWT teramatlah penting dalam usaha mengekangnya. Dalam sebuah hadith, diriwayatkan bahawa Rasulullah SAW pernah ditanyaoleh sahabat yang mana syaitan telah datang dan mengganggu ketikamana dia dalam solat dan bacaannya. Lalu Nabi SAW bersabda:
ذَاكَ شَيْطَانٌ يُقَالُ لَهُ خِنْزِبٌ فَإِذَا أَحْسَسْتَهُ فَتَعَوَّذْ بِاللَّهِ مِنْهُ وَاتْفِلْ عَلَى يَسَارِكَ ثَلاَثًا
Maksudnya: “
Itu adalah syaitan yang namanya Khinzib. Jika kamu merasa akan gangguannya, maka mohonlah perlindungan daripada Allah SWT dan ludahlah ke bahagian kirimu sebanyak tiga kali.”
Riwayat Muslim (2203)
Mengambil Sikap Tidak Peduli: iaitu dengan membiarkan perasaan was-was tersebut. Ini sepertimana yang ditanyakan kepada al-Imam Ibn Hajar al-Haitami Rahimahullah mengenai ubat bagi penyakit was-was. Maka jawab beliau Rahimahullah:
لَهُ دَوَاءٌ نَافِعٌ وَهُوَ الْإِعْرَاضُ عَنْهَا جُمْلَةً كَافِيَةً. وَإِنْ كَانَ فِي النَّفْسِ مِنْ التَّرَدُّدِ مَا كَانَ – فَإِنَّهُ مَتَى لَمْ يَلْتَفِتْ لِذَلِكَ لَمْ يَثْبُتْ بَلْ يَذْهَبُ بَعْدَ زَمَنٍ قَلِيلٍ كَمَا جَرَّبَ ذَلِكَ الْمُوَفَّقُونَ، وَأَمَّا مَنْ أَصْغَى إلَيْهَا وَعَمِلَ بِقَضِيَّتِهَا فَإِنَّهَا لَا تَزَالُ تَزْدَادُ بِهِ حَتَّى تُخْرِجَهُ إلَى حَيِّزِ الْمَجَانِينِ بَلْ وَأَقْبَحَ مِنْهُمْ، كَمَا شَاهَدْنَاهُ فِي كَثِيرِينَ مِمَّنْ اُبْتُلُوا بِهَا وَأَصْغَوْا إلَيْهَا وَإِلَى شَيْطَانِهَا
Maksudnya: “Baginya (penyakit was-was itu) ubat yang sangat bemanfaat iaitu bersikap tidak peduli secara keseluruhannya (dalam perkara yang di was-waskan itu). Meskipun di dalam dirinya terdapat perasaan was-was, selagi mana dia tidak melihat, mengambil peduli perkara was-was tersebut maka ianya tidak akan tetap bahkan akan hilang selepas beberapa ketika. Ini sepertimana yang telah dilalui oleh mereka yang telah diberi petunjuk untuk terlepas dari penyakit was-was ini. Adapun mereka yang mendengar (mengambil peduli was-was tersebut) dan mengikutinya, was-was tersebut tidak akan hilang bahkan bertambah sehingga menjadikannya gila dan boleh jadi lebih buruk dari itu sepertimana yang kita saksikan pada kebanyakan mereka yang ditimpa penyakit was-was yang mendengar dari bisikian syaitan.” (Lihat
al-Fatawa al-Fiqhiyyah al-Kubra
, 1/149)
Bersabar Dan Terus Mencuba: Mereka yang ditimpa penyakit was-was ini sebenarnya sedang diuji. Ianya adalah ujian menentang syaitan kerana was-was itu adalah daripada syaitan. Dalam diuji, seseorang itu perlulah sentiasa bersabar dan terus berlatih untuk menghindari penyakit was-was. Al-Imam Ibn Hajar al-Haitami Rahimahullah menukilkan perkataan Sultan al-Ulama’ al-‘Izz bin Abd al-Salam yang mana menyebut:
دَوَاءُ الْوَسْوَسَةِ أَنْ يَعْتَقِدَ أَنَّ ذَلِكَ خَاطِرٌ شَيْطَانِيٌّ، وَأَنَّ إبْلِيسَ هُوَ الَّذِي أَوْرَدَهُ عَلَيْهِ وَأَنَّهُ يُقَاتِلُهُ، فَيَكُونُ لَهُ ثَوَابُ الْمُجَاهِدِ؛ لِأَنَّهُ يُحَارِبُ عَدُوَّ اللَّهِ، فَإِذَا اسْتَشْعَرَ ذَلِكَ فَرَّ عَنْهُ
Maksudnya: Ubat bagi penyakit was-was ini adalah dengan beriktikad bahawa ianya adalah godaan syaitan dan sesungguhnya iblis, dialah yang sedang dibawa dan sedang diperangi dan baginya pahala seorang yang sedang berjihad kerana sedang memerangi musuh Allah. Sekiranya dia merasa was-was maka dia akan menghindarinya. (Lihat
al-Fatawa al-Fiqhiyyah al-Kubra
, 1/150)
Mempelajari Tatacara Ibadah Yang Sahih: Mempelajari yang sahih dari tatacara beribadat dapat membantu dalam menghindari penyakit was-was. Seseorang yang ampuh pengetahuannya dalam soal agama akan mudah terpengaruh dan terikut-ikut dengan trend beragama tanpa ilmu yang benar dan akhirnya akan mengelirukan dirinya. Penyakit was-was akan mudah mengambil alih peranan akal dan jantung hati mereka yang beramal namun tidak mengatahui akan kesahihannya.
Al-Imam Ibn Hajar al-Haitami Rahimahullah sekali lagi menyebutkan:
أَنَّ الْوَسْوَسَةَ لَا تُسَلَّطُ إلَّا عَلَى مَنْ اسْتَحْكَمَ عَلَيْهِ الْجَهْلُ وَالْخَبَلُ وَصَارَ لَا تَمْيِيزَ لَهُ، وَأَمَّا مَنْ كَانَ عَلَى حَقِيقَةِ الْعِلْمِ وَالْعَقْلِ فَإِنَّهُ لَا يَخْرُجُ عَنْ الِاتِّبَاعِ وَلَا يَمِيلُ إلَى الِابْتِدَاعِ
Maksudnya: Sesungguhnya was-was itu tidak akan menguasai melainkan ke atas mereka yang jahil dan kurang akal yang tidak dapat membezakan (antara yang sahih ataupun tidak). Sedangkan mereka yang berada di atas hakikat ilmu dan akal tidak akan terkeluar daripada mengikut petunjuk dan tidak pula cenderung kepada perlakuan bid’ah. (Lihat
 al-Fatawa al-Fiqhiyyah al-Kubra
, 1/150)
Selalulah kita untuk berada di dalam majlis ilmu untuk mempelajari ilmu agama khususnya dalam bab ibadat. Semoga dengan kehadiran kita ke majlis-majlis ilmu tersebut dapat menambahkan pengetahuan kita dalam beragama seterusnya dapat menghindar kita dari ditimpa penyakit was-was.
Selain itu, boleh juga berdoa kepada Allah SWT, sepertimana yang telah diajarkan oleh Allah SWT:
وَقُل رَّبِّ أَعُوذُ بِكَ مِنۡ هَمَزَٰتِ ٱلشَّيَٰطِينِ ٩٧ وَأَعُوذُ بِكَ رَبِّ أَن يَحۡضُرُونِ
Maksudnya:
Dan katakanlah:

“Ya Tuhanku aku berlindung kepada Engkau dari bisikan-bisikan syaitan. Dan aku berlindung (pula) kepada Engkau ya Tuhanku, dari kedatangan mereka kepadaku.”
(Surah al-Mu’minun: 97-98)
Juga doa yang biasa diamalkan oleh Rasulullah SAW seperti yang diriwayatkan oleh Saidina Aisyah R. Anha:
يَا مُقَلِّبَ الْقُلُوبِ ثَبِّتْ قَلْبِي عَلَى دِينِكَ وَطَاعَتِكَ
Maksudnya:
“Wahai (Tuhan) yang membolak-balikkan hati-hati, tetapkanlah hatiku atas agama-Mu dan ketaatan kepada-Mu.”
Riwayat Imam Ahmad (26133) dalam Musnad.
Akhir kalam, dengan sedikit perkongsian yang kami berikan ini, sedikit sebanyak dapat membantu dalam memperbaiki mutu ibadah kita di samping dapat menjauhkan kita dari penyakit was-was ini.
Sentiasalah kita berdoa kepada Allah SWT agar sentiasa berada di bawah petunjuk hidayah-Nya agar dapat melakukan amal ibadah dengan cara yang sahih dan aman dari segala kekacauan dalaman ataupun luaran. Amin.
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 22 Ogos 2023 bersamaan 5 Safar 1445 H


#2826: Imam al-Nawawi: Pengarang Kitab Hadis 40

Soalan:
Assalamualaikum Dato’ Seri. Boleh jelaskan tentang siapakah penulis kitab Hadis 40, iaitu Imam al-Nawawi?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sesungguhnya Rasulullah SAW adalah insan pilihan Tuhan dan terbaik dengan akhlak yang unggul, sebagaimana firman-Nya:
وَإِنَّكَ لَعَلَىٰ خُلُقٍ عَظِيمٍ
Maksudnya:
“Dan bahawa sesungguhnya engkau mempunyai akhlak yang amat mulia.”
(Surah al-Qalam: 4)
Syeikh Tahir Ibn Asyur berkata:
“Sebagaimana Allah SWT menjadikan rasul-Nya di atas akhlak yang agung, Dia juga menjadikan syariat-Nya supaya membawa manusia dengan akhlak yang agung dalam kemuncak ketaatan. Dengan ini, bertambah jelaslah makna tamakkun yang membawa kepada huruf isti’la’, yang menggambarkan ketinggian pekerti dan nilai akhlak yang agung, yang dimiliki oleh Baginda SAW sehingga ia juga tamakkun dalam menyampaikan dakwah agamanya.”
(Lihat
al-Tahrir wa al-Tanwir,
29/64)
Dalam seminggu dua ini, isu menjadikan Hadis 40 karya Imam al-Nawawi sebagai silibus untuk umat Islam khususnya kepada para guru dan murid beragama Islam di sekolah-sekolah kerajaan menjadi kecoh, sama ada yang menyokong mahupun yang menentang. Isunya di sini, bagaimana mereka sanggup menentang tetapi boleh jadi terdapat kurang kejelasan dan kefahaman berkenaan dengan Hadis 40 Imam al-Nawawi serta pengarangnya.
Kami telah kemukakan dalam siri al-Mawaqif sebelum ini berkenaan Hadis 40 atau Matan Arba’in oleh Imam al-Nawawi secara khusus, serta menjawab beberapa tohmahan dan salah faham berkenaannya. Semoga dengan penjelasan-penjelasan ini dapat membawa khalayak lebih mengenali sosok tubuh pengarang kitab ini dengan lebih dekat serta apa pandangan ulama’ serta cendekiawan terhadap tokoh ini di sepanjang zaman. Bak kata pepatah Melayu,
“Tak kenal, maka tak cinta.”
Imam al-Nawawi Semasa Kecil
Nama penuh beliau ialah Abu Zakaria Yahya bin Syaraf bin Marri bin Hasan bin Husain bin Muhammad bin Jum’ah bin Hizam al-Dimasyqi. Beliau dilahirkan pada bulan Muharram tahun 631 H di Nawa, iaitu sebuah perkampungan yang terletak di Hauran, yang mana jaraknya lebih kurang 50 km dari selatan Damsyik. Sejak kecil lagi, beliau rajin menuntut ilmu, menghafaz al-Quran dan seumpamanya.
Seorang wali Allah, Syeikh Yasin bin Yusuf al-Murrakusyi (wafat 687H) berkata: “Aku melihat beliau (al-Nawawi) ketika umurnya 10 tahun di Nawa. Kanak-kanak lain memaksa beliau untuk bermain bersama-sama. Namun beliau lari daripada mereka dan menangis dengan paksaan mereka. Sebaliknya, beliau membaca al-Quran ketika itu. Maka timbul di hatiku perasaan kasihkannya. Bapanya menyuruhnya menjaga kedai. Namun Aktiviti jual beli itu tetap tidak melalaikan dirinya daripada membaca al-Quran.”
Kata Syeikh Yasin lagi: “Aku kemudian pergi berjumpa dengan guru al-Qurannya dan berpesan supaya mengambil berat hal dirinya dan aku menyebut, ‘Sesungguhnya dia akan menjadi orang yang paling alim dan zuhud pada zamannya, serta akan memberi manfaat kepada ramai manusia.’ Maka gurunya bertanya, ‘Adakah tuan ahli nujum?’ Aku menjawab, ‘Tidak, sebaliknya ia adalah ilham daripada Allah.”
Perkara tersebut kemudian diceritakan kepada bapanya, lalu bapanya memberi perhatian yang tinggi terhadap pelajaran dan hafazannya sehingga beliau berjaya khatam al-Quran sebelum usia baligh. Firasat Syeikh Yasin itu akhirnya benar-benar menjadi kenyataan. (Lihat
Imam al-Nawawi
oleh Syeikh ‘Abd al-Ghani al-Daqqar, hlm. 23;
Min A’lam al-Salaf
oleh Ahmad Farid, hlm. 759) Kami katakan, benarlah firasat orang yang beriman lebih-lebih lagi orang yang soleh dan alim.
Imam al-Nawawi Mempelajari Ilmu
Imam al-Nawawi kemudian berhijrah ke Damsyiq pada tahun 649 H ketika berusia 19 tahun untuk mendalami ilmu-ilmu agama. Ini kerana kota Damsyiq ketika itu adalah bandar ilmu dan bandar ulama’. Beliau membaca dan mempelajari sebanyak 12 mata pelajaran daripada tuan-tuan gurunya dalam tempoh sehari semalam. Bahkan, dikatakan bahawa beliau tidak pernah tidur nyenyak selama dua tahun kerana kesungguhan yang amat tinggi dalam menuntut  dan mendalami ilmu.
Guru-Guru Imam al-Nawawi
Imam al-Nawawi terkenal dengan kesungguhannya dalam menuntut ilmu. Beliau sanggup melakukan rehlah ilmiah semata-mata ingin berguru dan bertalaqqi dengan para masyaikh yang terkenal dengan keilmuan dan kethiqahannya. Antara gurunya yang masyhur ialah:
Ishaq bin Ahmad al-Maghribi
Abd al-Rahman bin Nuh al-Maqdisi
Umar bin As’ad al-Irbili
Khalid bin Yusuf al-Nablusi
Al-Dhiya’ bin Tamam al-Hanafi
Ahmad bin Salim al-Misri
Muhammad bin Abdillah bin Malik al-Jayyani (Pengarang al-Alfiyyah)
Umar bin Bandar al-Taflisi
Ibrahim bin Ali al-Wasiti
Ahmad bin Abd al-Da’im al-Maqdisi
Ismail bin Abi al-Yusr al-Tanukhi
Abd al-Rahman bin Salim al-Anbari
Abd al-Rahman bin Muhammad Qudamah al-Maqdisi
Abd al-Azizi bin Muhammad al-Ansari dan ramai lagi.
Kecintaan dan Kesungguhan Imam al-Nawawi dalam Menuntut Ilmu
Imam al-Nawawi memulakan pendidikan awalnya ketika beliau berhijrah ke Damsyiq (Syria). Apabila tiba di Damsyiq, perkara pertama yang dicari adalah Jami’nya iaitu Jami’ al-Umawi. Di sana, beliau telah berjumpa dengan Khatib dan Imam di Jami’ tersebut, iaitu Syeikh Jamaluddin Abd al-Kafi al-Dimasyqi. Setelah Imam al-Nawawi menceritakan kepada Syeikh Jamaluddin berkenaan tujuan asalnya ke sana, maka Syeikh Jamaluddin membawanya ke halaqah mufti Syam pada ketika itu, iaitu Syeikh Tajuddin Abd al-Rahman bin Ibrahim yang terkenal dengan panggilan Farkah. Beliau telah belajar beberapa pelajaran dengan Mufti Syam tersebut dan melaziminya untuk beberapa ketika. Syeikh Tajuddin merupakan guru pertama bagi Imam al-Nawawi.
Setelah itu, Imam al-Nawawi telah berpindah ke al-Rahawiyyah atas nasihat Syeikh al-Farkah kerana Syeikh al-Farkah tidak mempunyai kemudahan seperti tempat tinggal dan juga tidak mempunyai sekolah melainkan al-Sharimiyyah. Dengan itu, Syeikh al-Farkah telah membawa Imam al-Nawawi kepada Syeikh al-Kamal Ishaq al-Maghribi. Imam al-Nawawi memulakan pengajiannya dengan Syeikh al-Kamal dan telah menyediakan sebuah rumah yang sederhana bagi Imam al-Nawawi dan Imam al-Nawawi tinggal di situ sehinggalah Syeikh al-Kamal meninggal dunia.
Imam al-Nawawi telah memanfaatkan kesempatan yang diberikan dengan belajar dan menekuni setiap pelajaran secara bersungguh-sungguh sehinggakan ilmu telah menutupi segala keinginan nafsu beliau seperti  keinginan untuk makan dan tidur. Imam al-Nawawi pernah berkata: “
Selama dua tahun aku tidak pernah meletakkan badanku ke lantai (berbaring).”
Dikatakan bahawa Imam al-Nawawi tidak suka membuang masanya melainkan pada perkara-perkara yang berkaitan dengan ilmu. Beliau berusaha bersungguh-sungguh siang dan malam untuk mempelajari, mengulang dan menekuni setiap apa yang dipelajarinya. Ini merupakan antara sifat dan kesungguhan Imam al-Nawawi dalam menuntut ilmu.
Selain itu, Imam al-Nawawi telah menghafal kitab
al-Tanbih
karya Syeikh Abu Ishaq al-Syirazi selama 4 bulan setengah sahaja. Kemudian beliau telah menghafal sebahagian perkara-perkara berkaitan ibadat di dalam kitab
al-Muhazzab
sehinggakan murid beliau telah menguji hafalan Imam al-Nawawi terhadap kitab-kitab yang telah dihafalnya dan terbukti bahawa Imam al-Nawawi telah menghafalnya serta memahami setiap apa yang terkandung di dalam kitab tersebut.
Imam al-Nawawi telah membaca dan mempelajari sebanyak 12 mata pelajaran setiap hari dengan guru-guru beliau. Antaranya, beliau telah membahagikan pelajarannya kepada beberapa bahagian seperti; dua pelajaran pertama bagi kitab
al-Wasit;
ketiga
al-Muhazzab;
keempat
al-Jam’u baina al-Sahihain;
kelima
Sahih Muslim;
keenam
al-Luma’
untuk Nahwu,pelajaran untuk Mantiq dan lain-lain lagi.
Imam al-Nawawi berkata:
“Aku telah menulis atau menambah setiap perkara yang berkaitan syarah-syarah yang tidak jelas, menjelaskan perkataan atau ayat, membetulkan kesalahan bahasa dan Allah SWT telah memberkatiku, waktu dan kerjaku dan Allah SWT jualah yang membantuku.”
Penguasaan Ilmu
Imam al-Nawawi dikurniakan Allah SWT kekuatan daya ingatan dan kefaqihan dalam memahami serta menguasai pelbagai disiplin ilmu Islam. Justeru, tidak hairanlah beliau menjadi rujukan dalam bidang Fiqh al-Syafie dan Fiqh al-Muqaran. Begitu juga penguasaannya dalam matan Hadis dan nama-nama perawi. Dengan erti kata yang lain, beliau dapat menghimpunkan antara hadis
riwayah
dan
dirayah.
Beliau dianggap orang pertama pada zamannya menguasai dan mengintegrasi gabungan ilmu tersebut secara hafazan,
itqan, dhabit
 Hadis Rasulullah SAW serta ilmu berkenaan
‘illah, sahih
dan sanad-sanadnya. Oleh itu, Imam al-Nawawi dianggap
faqih al-Muhaddithin
 dan
Muhaddith al-Fuqaha’.
Beliau menjadi rujukan utama yang ditunjuk untuk mengeluarkan fatwa pada zamannya tanpa khilaf dan dapat disangkal lagi.
Pengajarannya
Imam al-Nawawi dibenarkan mengajar di Madrasah Iqbaliyyah yang diasaskan oleh Syeikh Jamaluddin Iqbal pada tahun 603 H. Seterusnya beliau menjadi guru di Madrasah Rukniyyah yang diasaskan oleh Syeikh Ruknuddin Mankuris dan pernah juga mengajar di Madrasah Khalafiyyah yang diasaskan oleh Syeikh Khalfuddin Sulaiman. Akhirnya, beliau diberi tanggungjawab untuk menjadi tuan guru di Dar al-Hadis al-Asyrafiyyah selepas kewafatan Imam Abu Syamah pada tahun 665 H.
Murid-Murid Imam al-Nawawi
Imam al-Nawawi telah melahirkan ramai tokoh ulama’ melalui pengajarannya secara
talaqqi
dan
musyafahah.
 Hal ini bukanlah asing bagi ulama’ terbilang sepertinya. Antara ulama’ yang pernah menjadi muridnya:
‘Ala’ al-Din al-’Attar, iaitu antara murid yang paling rapat dengan gurunya
Ahmad bin Ibrahim bin Mus’ab
Ahmad bin Muhammad al-Ja’fari
Ahmad bin Qarh al-Isybili
Al-Rasyid Ismail bin al-Mu’allim al-Hanafi
Muhammad bin Abi al-Fath al-Hanbali
Ahmad al-Darir al-Wasiti
Sulaiman bin Umar al-Dir’ie
Abd al-Rahman bin Muhammad al-Maqdisi
Al-Badr bin Jama’ah
Muhammad bin al-Naqib
Muhammad bin ‘Abd al-Khaliq al-Ansari
Hibatullah bin Abd al-Rahim al-Barizi
Yusuf bin Abd al-Rahman al-Mizzi dan ramai lagi.
Keberanian  Imam al-Nawawi Berdepan Raja al-Zahir
Imam al-Nawawi merupakan seorang yang tegas dan tidak tunduk kepada kata-kata manusia meskipun manusia itu seorang raja. Ini jelas dapat dilihat kisah beliau dengan raja pada ketika itu, iaitu Raja al-Zahir.
Suatu ketika, Raja al-Zahir mengisytiharkan untuk memerangi al-Tatar di Syam. Maka Raja meminta para ulama’ untuk mengeluarkan fatwa bahawa dibolehkan mengambil harta atau wang rakyat bagi tujuan memerangi musuh. Untuk itu, kebanyakan ulama telah menulis fatwa mereka bagi membenarkan tindakan Raja tersebut. Dalam masa yang sama, ramai ulama’ yang telah dibunuh akibat mengeluarkan fatwa yang bertentangan dengan kehendak Raja.
Ketika itu, Raja bertanya: “Adakah masih ada berbaki ulama’ yang belum mengeluarkan fatwa?” Maka dijawab: “Ada, iaitu Syeikh Muhyiddin al-Nawawi.” Lalu Raja mengeluarkan perintah supaya Imam al-Nawawi menulis fatwa dan bersama-sama ulama’ yang membolehkan untuk mengambil harta dan wang daripada rakyat bagi tujuan perang.
Imam al-Nawawi menolak tuntutan Raja tersebut. Lantas Raja bertanya kepadanya: “Apakah yang menghalang kamu daripada mengeluarkan fatwa tersebut?”
Imam al-Nawawi menjawab: “Setahu aku, engkau dahulunya seorang hamba yang tidak mempunyai harta. Kemudian Allah SWT memberikan kurniaan kepadamu lalu engkau diangkat menjadi seorang Raja. Aku dengar bahawa engkau memiliki seribu hamba lelaki yang setiap mereka memiliki tali pinggang daripada emas. Engkau juga ada memiliki dua ratus hamba perempuan, dan setiap daripada mereka memiliki satu bekas perhiasan. Jika Jika engkau belanjakan semua itu, sehingga hamba-hamba lelakimu hanya memakai tali pinggang kain, dan hamba-hamba perempuanmu hanya memakai baju tanpa perhiasan, juga Baitul Mal sudah tiada simpanan wang, harta dan tanah lagi, maka aku akan fatwakan untukmu kebolehan mengambil harta rakyat. Sesungguhnya yang menolong jihad dan selainnya adalah penyerahan diri kepada Allah SWT dan mengikut jalan Nabi-Nya SAW.”
Mendengar kata-kata daripada Imam al-Nawawi, lantas Raja al-Zahir murka, lalu mengusir beliau daripada Damsyiq. Dengan berlapang dada, Imam al-Nawawi menerima hakikat tersebut dengan tenang. Setelah lebih kurang sebulan berada dalam buangan, Raja al-Zahir pun meninggal dunia dan Baginda sempat memohon maaf kepada Imam al-Nawawi.
Fatwa Imam al-Nawawi yang Unggul
Kami kemukakan terlebih dahulu berkenaan fatwa dan mufti.
Para ulama’ mendefinisikan fatwa seperti berikut:
Fatwa adalah mengkhabarkan hukum Allah, sama ada yang mesti ataupun yang harus. (Lihat
al-Furuq
 oleh al-Qarafi, 4/53)
Fatwa adalah menjelaskan hukum Syarak kepada sesiapa yang bertanya tentangnya. (Lihat
Syarh Muntaha al-Iradat
oleh al-Buhuti
,
3/483)
Fatwa ialah jawapan yang diberikan seorang Mufti terhadap sesuatu perkara yang berlaku apabila diajukan soalan kepadanya. (Lihat
Usul a-Fiqh al-Islami
oleh Syeikh Dr. Wahbah al-Zuhaili,

2/2284)
Fatwa ialah jawapan kepada masalah agama. Ini kerana, mufti menjawab semua hukum Syarak yang bersifat amali dan juga permasalahan akidah.” (Lihat
Usul al-Ifta’ wa Adabuhu
oleh Muhammad Taqi al-’Uthmani
,
hlm. 110)
Manakala berkenaan Mufti, para ulama’ berbeza pandangan dalam mendefinisikannya. Antaranya disebut:
Mufti ialah seorang yang menjawab kemusykilan-kemusykilan dalam hal agama. (Lihat
Sina’ah al-Fatwa,
hlm. 5-6)
Mufti ialah individu yang mengkhabarkan hukum Allah SWT untuk mengetahui dalilnya. (Lihat
al-Ghiyath
, hlm. 81)
Mufti adalah seorang mujtahid atau faqih. Inilah yang disebut oleh al-Syaukani dalam
Irsyad al-Fuhul.
Mufti ialah seorang yang mengkhabarkan tentang hukum Syarak. (Lihat
al-Usul min ‘Ilm al-Usul,
hlm. 83)
Mufti ialah seseorang yang berada pada kedudukan seorang Nabi dari kalangan umat ini. Ini kerana, ulama’ adalah pewaris para Nabi. Dia adalah pengganti Nabi dalam menyampaikan hukum-hakam. (Lihat
al-Fatawa al-Islamiyyah min Dar al-Ifta’ al-Misriyyah,
1/9)
Imam al-Nawawi pernah mengeluarkan fatwa yang tegas sehingga menimbulkan ketegangan antara beliau dengan Raja yang memerintah pada ketika itu, iaitu Raja al-Zahir seperti kami jelaskan di atas. Hal tersebut berpunca kerana Imam al-Nawawi enggan memberi fatwa untuk bersama-sama ulama’ yang lain bagi mengharuskan Raja mengambil wang rakyat bagi menghadapi serangan Mongol (Tartar). Keengganan ini disebabkan beliau mengetahui dengan yakin tentang keadaan Raja yang memiliki harta yang banyak di samping ratusan hamba perempuan yang semua berhiaskan emas dan berlian yang mahal.
Imam al-Nawawi berkata:
“Seandainya Tuanku menjual semua hamba-hamba itu dan membelanjakan semua barang kemas yang ada pada mereka untuk keperluan perang, dan ternyata masih belum mencukupi, nescaya hamba bersedia mengeluarkan fatwa bagi membenarkan Tuanku mengambil harta rakyatnya.”
Fatwa seperti ini mengingatkan kami kepada Mawaqif para ulama’ Salafus Soleh seperti al-Hasan al-Basri, ‘Ata’ bin Abi Rabah, Imam Abu Hanifah, Imam Malik, Imam al-Syafi’i, sementelahan lagi Imam Ahli Sunnah wa al-Jama’ah yang menentang fitnah
khalqi al-Quran
iaitu Imam Ahmad bin Hanbal. Mereka sekali-kali tidak menjual agama mereka dengan mata benda yang sedikit, tetapi merekalah benar-benar ulama’ Rabbani yang takutkan Allah semata-mata. Persis seperti inilah yang wujud dalam diri Imam al-Nawawi. Maka tidak hairanlah Allah muliakannya meskipun selepas beliau telah lama meninggal dunia.
Sifat-Sifat Imam al-Nawawi yang Luar Biasa
Antara sifat dan akhlak beliau adalah:
Wara’ yang tinggi
Zuhud yang benar
Tidak menunjukkan kemewahan bahkan berpada dengan apa yang ada
Bertakwa dan qana’ah
Sentiasa mendekatkan diri kepada Allah, sama ada ketika sunyi atau di hadapan khalayak
Tidak makan buah-buahan di kota Damsyiq kerana syubhah
Makan dan minum hanya sekali sehari, iaitu ketika sahur
Sentiasa berpuasa sunat
Banyak berjaga malam untuk beribadah dan mengarang
Tidak berkahwin dan pelbagai sifat mahmudah yang lain.
Pujian Ulama Terhadap Imam al-Nawawi
Dengan kehebatan dan keistimewaan yang terwujud pada diri Imam al-Nawawi, maka ramai ulama’ yang memujinya. Perkara seperti ini tidaklah pelik bagi ulama Rabbani seumpama Imam al-Nawawi. Kami nukilkan di sini beberapa pujian ulama’ dan
taqriz
kepada Imam al-Nawawi, antaranya:
Abu al-’Abbas bin al-Faraj berkata: “Syeikh mempunyai tiga martabat. Setiap satu daripadanya jika dimiliki oleh seseorang pasti khalayak akan sanggup untuk mengunjunginya, iaitu: Ilmu, zuhud serta amar makruf dan nahi mungkar.”
Ibn Kathir berkata: “Kesanggupan beliau menentang Raja al-Zahir menunjukkan kehebatannya yang luar biasa.”
Ibn al-Subki berkata: “Beliau adalah penghulu yang cukup hebat lagi zuhud. Beliau tidak menghiraukan dunia sehingga jadilah agamanya tumbuh subur yang dihiasai dengan zuhud dan qana’ah.”
Beliau turut berkata dalam Tabaqat al-Syafi’iyyah al-Kubra: “Tidak pernah terlihat oleh mata orang yang lebih zuhud daripadanya pada jaga dan tidurnya. Dan tidak terpapar yang lebih mengikuti jalan salafus soleh dalam kalangan umat Muhammad SAW lebih daripada beliau.”
Imam al-Suyuti berkata: “Al-Imam, al-Faqih, al-Hafiz, Syeikh al-Islam dan padanya terdapat tanda kewalian.”
Imam al-Zahabi berkata: “Mufti Ummah, Syeikh al-Islam, al-Hafiz, ‘Alim dan padanya tanda kewalian.” Beliau juga berkata: “Imam al-Nawawi beriltizam menuntut ilmu siang malam sehingga mengatasi rakan-rakannya dalam ilmu dan amal. Beliau mula mengkaryakan sekitar 660 H hingga beliau meninggal dunia pada tahun 676 H.
Imam Syams al-Din al-Hanbali berkata: “Beliau seorang al-Imam, al-Hafiz, al-Mutqin, mahir dalam segala jenis ilmu dan mengarang karya-karya yang tidak terkira banyaknya. Beliau juga sangat wara’ dan zuhud, dan sanggup meninggalkan keinginan-keinginannya.”
Imam al-Sakhawi menukilkan sebuah kisah bahawa Imam al-Nawawi menulis sehingga tangannya keletihan dan tidak mampu menulis lagi. Lalu beliau bermadah:
“Sekiranya air mata ini mengalir kerana kerinduan yang mendalam, yang tidak menumbuhkan rumput-rumput, maka ia air mata yang sia-sia.”
Abu ‘Abd al-Rahim Muhammad al-Ikhmimi berkata: “Syeikh Muhyiddin (Imam al-Nawawi) merupakan seorang yang mengikut jalan dan cara para Sahabat R.Anhum, dan aku tidak menjumpai pada zaman ini orang bersungguh-sungguh yang mengikut jalan dan cara para Sahabat R.Anhum melainkan beliau.”
Ibn al-’Attar berkata: “Guru kami al-Nawawi di samping sentiasa bermujahadah, wara’,
bermuqarabah
dan mensucikan jiwanya, beliau juga adalah seorang yang hafiz terhadap hadis, bidang-bidangnya, rijalnya serta makrifah sahih dan dha’ifnya. Beliau juga seorang imam dalam mazhab fiqh.”
Qutb al-Din al-Yunini berkata: “Beliau adalah teladan pada zamannya dalam ilmu, wara’, ibadah dan zuhud.”
Syams al-Din Fakhr al-Din al-Hanbali berkata: “Beliau ialah seorang imam yang menonjol, hafiz yang
mutqin
, sangat wara’ dan zuhud.”
Syeikh Taqiy al-Din Muhammad bin al-Hasan al-Lakhmi berkata: “Beliau seorang yang alim dalam Fiqh dan furu’nya daripada
aqwal
 Imam al-Syafi’i dan
awjuh
ulama-ulama mazhab al-Syafi’i. Selama lebih kurang 20 tahun, beliau berfatwa dan mengajar manusia ilmu, feqah, hadis, adab dan zuhud. Tidak ada pada zamannya di negara-negara Islam tokoh seumpamanya. Beliau seorang yang muhaqqiq, hafi, teliti, warak, mendalam dalam ilmu hadith, alim tentang sahih, hasan dan seumpamanya. Para imam yang soleh dan ulama ‘arifin memujinya. Kaum muslimin amat bersedih dengan kematiannya.”
Berdasarkan pujian dan sanjungan di atas kepada Imam al-Nawawi, jelas bahawa beliau memiliki keistimewaan yang tersendiri, khususnya dalam bidang keilmuan, kezuhudan dan kefaqihannya yang amat luar biasa.
Karya Imam al-Nawawi
Imam al-Nawawi meninggatkan terlalu banyak khazanah ilmiah yang amat tinggi nilai mutu akademiknya, sehingga menjadi rujukan oleh para ulama’ selepasnya dan juga disyarahkan dalam pelbagai bentuk. Ini jelas menunjukkan penguasaannya yang benar-benar hebat. Antara karyanya ialah:
Al-Tahqiq
Al-Majmu’
Al-Tanqih
Al-Raudhah
Al-Minhaj
Al-Fatawa
Syarh Sahih Muslim
Tashih al-Tanbih
Nuktah al-Tanbih
Riyadh al-Salihin
Al-Azkar
Al-Arba’un al-Nawawiyyah (Hadis 40)
Tahzib al-Asma’ wa al-Lughat
Tabaqat al-Fuqaha’
al-Tibyan
Al-Manasik al-Sughra
Al-Manasik al-Kubra
Manaqib al-Syafi’i
Al-I’jaz
Al-Irsyad
Al-Taqrib
Al-Mubhamat
Bustan al-’Arifin
Jami’ al-Sunnah,
dan banyak lagi.
Berkenaan susunan kitab yang muktamad, Ibn Hajar al-Haitami berkata: “Kebanyakan ulama’ sepakat menyatakan bahawa kitab yang muktamad ialah al-Majmu’, al-Tahqiq, al-Tanqih, al-Raudhah, al-Minhaj dan yang disepakati dalam bidang fiqh.”
Hakikatnya, Imam al-Nawawi meninggalkan terlalu banyak khazanah ilmiah yang teramat tinggi nilainya. Ini menunjukkan betapa mendalam ilmu Imam al-Nawawi. Hal ini tidaklah pelik berdasarkan kepada cara Imam al-Nawawi Rahimahullah mempelajari ilmu dengan begitu bersungguh dan tekun. Tambahan pula, Imam al-Nawawi memiliki banyak kelebihan khususnya ketajaman akalnya dan keluasan ilmunya, di samping sifat warak, zuhud, berani dan amat kuat beribadat yang mana ia amat sukar ditandingi oleh orang lain. Semoga Allah SWT merahmati Imam al-Nawawi.
Karamah Imam al-Nawawi
Imam al-Nawawi memiliki banyak karamah, antaranya:
Dikatakan bahawa ketika beliau menulis karyanya pada waktu malam, bercahaya pada jarinya seperti pelita yang menerangi tempat tulisannya. Inilah yang dinyatakan oleh Syeikh Abd al-Fattah Husin Rawah.
Sultan Zahir Bebras yang begitu murka kepadanya atas fatwanya yang membela hak rakyat telah bertukar menjadi kasih dan sangat menghormati Imam al-Nawawi.
Yang lebih utama adalah istiqamah beliau dalam melaksanakan ibadah kepada Allah SWT.
Walaupun usianya yang pendek, namun beliau dapat menghasilkan kitab-kitab yang bermutu tinggi untuk umat sejagat.
Kewafatan Imam al-Nawawi
Imam al-Nawawi meninggal dunia ketika berusia 45 tahun, iaitu pada tahun 676 H di Nawa. Sebelum kematiannya, beliau telah menziarahi al-Quds dan al-Khalil dan kemudian pulang ke rumah bapanya di Nawa. Ketika itulah, Allah SWT telah menjemputnya kembali kepada Pencipta-Nya. Beliau meninggal dunia di sisi kedua ibu bapanya serta keluarganya pada malam Rabu 24 Rejab 676 H, ketika usianya yang masih muda. Semoga Allah SWT mencucuri rahmat-Nya ke atas rohnya dan roh kedua ibu bapanya.
Apabila berita kewafatannya sampai ke Kota Damsyiq, masyarakat Islam merasa kehilangan yang amat besar dan amat bersedih sehingga ramai yang mengunjungi dan menziarahi untuk solat jenazah ke atasnya, termasuk ketua Qadhi ketika itu, Izzuddin Muhammad bin al-Sa’igh.
Kubur Imam al-Nawawi di Nawa sehingga ke hari ini masih diziarahi oleh umat Islam dan orang bukan Islam. Di maqamnya juga, terdapat sebuah pohon yang besar menaungi kubur beliau sebagaimana beliau telah menaungi umat ini dengan tulisan-tulisannya dan ilmu-ilmunya yang bermanfaat. Demikianlah kisah riwayat hidup salah seorang ulama’ yang besar dan ikhlas dalam menyampaikan ilmunya kepada umat ini. Semoga Allah SWT merahmatinya. Amin.
Kami akhiri dengan doa:
اللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ
Maksudnya:
“Ya Allah, ampunkanlah dosanya, limpahkan rahmat kepadanya, selamatkannya dan ampunkan kesalahannya.”
Penutup
Sesungguhnya Imam al-Nawawi merupakan mata rantai dan silsilah para ulama’ sebelum dan selepasnya yang sentiasa bersambungan antara satu sama lain. Akan tetapi, pengalaman kami tatkala meneliti dan merujuk buku-bukunya, nescaya terasa betapa kerdilnya kami berhadapan dengan tokoh yang mempunyai lautan ilmu dalam pelbagai disiplin. Uniknya, setiap sentuhannya menjadi rujukan utama kepada ummah dan para ulama’ di sepanjang zaman.
Sebagai contoh, kitab Matan Arba’in atau Hadis 40 yang mana sebelumnya juga telah dihasilkan oleh ramai tokoh sebelum mahupun selepasnya, tidaklah menjadi seterkenal kitab Hadis 40 oleh Imam al-Nawawi. Begitu juga, kitab al-Idhah dalam ilmu manasik Haji. Meskipun ramai yang telah mengkaryakan kitab seumpamanya sebelum dan selepasnya, namun kitab yang dikarangnya itu tetap unggul dan dianggap sebagai kitab terbaik dalam ibadah haji. Sifatnya yang ringkas, tetapi disebut oleh ulama’ sebagai
jami’
dan
mani’.
Apatah lagi buku-buku yang besar seperti Raudhah al-Talibin yang menghimpunkan
aqwal al-’ulama’
dan menjadi rujukan kepada
kibar
ulama’. Begitu juga, kitab al-Majmu’ iaitu sebuah kitab yang terbesar pernah dihasilkannya. Namun, ia tidak sempat disempurnakan oleh beliau sendiri, sehinggalah kemudian ia disambung oleh Imam al-Subki dan Fadhilatu al-Syeikh al-’Allamah Dr. Muhammad Najib al-Muti’i, yang akhirnya menjadi lebih 20 jilid.
Atas asas inilah, kami katakan bahawa kitab Matan Arba’in atau Hadis 40 yang disyorkan untuk diajar secara rasmi di peringkat sekolah mahupun universiti amat patut dan semestinya disokong kerana ia memberi nilai tambah pada akhlak, peribadi dan perwatakan yang baik dalam pembinaan generasi yang mulia dan unggul.
Kami juga pernah menziarahi maqam Imam al-Nawawi semasa belajar di peringkat Master di Universiti al-’Ulum al-Islamiyyah wa al-’Arabiyyah di Damsyik, Syria sekitar tahun 1996. Apa yang disebutkan adalah amat benar. Itulah Imam al-Nawawi yang namanya dianggap pakar dalam bidang fiqh dan hadis, serta pelbagai cabang disiplin ilmu yang lain. Semoga Allah SWT merahmatinya dan menempatkannya bersama orang-orang yang soleh. Amin.
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 4 September 2023 bersamaan 18 Safar 1445


#2827: Metodologi Penulisan Kitab al-Kafi Syarah Hadis 40

Soalan:
Assalamualaikum Dato’ Seri. Boleh jelaskan tentang metodologi Dato’ Seri dalam mensyarahkan hadis 40?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam mensyarahkan kitab Arba’in Nawawiyah dan Jami’ al-Ulum wa al-Hikam ini, penulis menamakan kitab ini dengan Al-Kafi, yang memberi makna mencukupi, dan Tatmim al-Kafi yang memberi makna pelengkap bagi al-Kafi. Kitab ini merupakan siri kitab hadis yang diterbitkan oleh Pustaka Cahaya Kasturi. Kitab ini disyarah mengikut metodologi seperti berikut:
Pada Muqaddimah dinyatakan biografi Imam Nawawi dan keistimewaan kitab al-Arba’in Nawawiyyah berserta dengan beberapa syarahnya.
 Begitu juga, dinyatakan biografi Imam Ibn Rejab al-Hanbali dan keistimewaan kitab Jami’ al-Ulum wa al-Hikam berserta kisah kisah yang berkaitan dengannya pada halaman Muqaddimah.
iii. Susunan syarahan kitab Jami’ al-Ulum wa al-Hikam dimulakan dengan:
 Tajuk.
 Matan Hadis.
 Terjemahan Hadis.
 Takhrij Hadis.
 Biografi Ringkas Perawi. Jika berlaku pengulangan, maka cukup sekali sahaja.
 Keistimewaan Hadis.
 Ulama dan Hadis ini.
 Sebab Wurud Hadis.
 Hadyu al-Nabawi dan Istifadah Hadis.
 Aplikasi Hadis Dalam Kehidupan.

Semoga dengan cara ini akan dapat memberi kefahaman kepada kita dalam memahami kedudukan hadis Rasulullah SAW yang telah dimuatkan oleh Imam al-Nawawi dan juga Imam Ibn Rejab al-Hanbali.
Saya berdoa dan memohon kepada Yang Maha Kuasa agar mengurniakan kepada kita semua petunjuk, hidayah dan sentiasa mendorong kita untuk melakukan kebaikan dengan sebanyaknya dan istiqamah sentiasa atas agamaNya.
Begitu juga diharap buku ini memberi manfaat kepada perjalanan hidup ini sebagai panduan yang amat berguna. Amin Ya Rabbal Al Alamin.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 4 September 2023 bersamaan 18 Safar 1445


#2828: Bakal Suami Mengungkit Masa Silam

Soalan:
Assalamualaikum Dato’ Seri. Apa kita perlu buat jika bakal suami kita dia kata dia terima
past
 kita tetapi almost hari-hari dia akan bercakap dan gaduh tapi dia kata dia terima dan dia nak berkahwin dengan kita?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Perkahwinan merupakan Sunnah Rasulullah SAW yang dianjurkan berdasarkan nas al-quran dan hadis, inilah fitrah yang dilalui oleh manusia dalam membina kehidupan dengan sempuna dan bahagia. Perkahwinan adalah suatu ibadah yang mempunyai tujuan-tujuan dan hikmahnya yang tertentu.
إِذَا أَتَاكُمْ مَنْ تَرْضَوْنَ خُلُقَهُ وَدِينَهُ فَزَوِّجُوهُ إِلاَّ تَفْعَلُوا تَكُنْ فِتْنَةٌ فِي الأَرْضِ وَفَسَادٌ عَرِيضٌ
Maksudnya:
Apabila datang kepada kamu seseorang yang kamu redha akan akhlak dan juga agamanya, maka kahwinkanlah dia (dengan anak-anak perempuan kamu). Sekiranya kamu tidak melakukannya, akan terjadilah fitnah di atas muka bumi dan juga kerosakan yang teruk.
Riwayat Ibn Majah (1967)
Berkenaan isu ini, kami telah jawab dalam artikel sebelum ini:
#1606: Punca Konflik Rumahtangga[1]
#1997: Lafaz “Kalau Kau Bercakap Lagi Aku Ceraikan Kau!” Dalam Keadaan Marah[2]

Berbalik kepada soalan di atas, kami nyatakan
perbuatan mengungkit adalah salah satu sikap yang tidak baik dan menjadi salah satu sebab penceraian. Kadangkala, atas sebab-sebab yang tidak munasabah jua boleh tercetusnya penceraian seperti ubat gigi, berdengkur dan sebagainya. Kami nasihatkan dalam isu ini, sebaiknya saudari lakukan solat istikharah agar Allah memberikan petunjuk yang terbaik buat saudari.
 Buatlah pilihan yang tepat sebelum diikat kerana perkahwinan itu didasari dengan tanggungjawab.
 Kami nasihatkan kepada pasangan suami isteri untuk melihat ke hadapan dalam membina rumahtangga tanpa melihat sejarah silam, ini mendatangkan dukacita, sedih, stress dan rasa tidak puas hati. Boleh jadi membawa kepada keruntuhan rumahtangga. Justeru, awasilah dari bersikap demikian.
Akhir kalam, kami berdoa supaya Allah S.W.T memberikan kefahaman dan taufiq kepada kita semua dalam beragama. Kami tutup dengan berdoa kepada Allah SWT:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”

Wallahua`lam.
[1]

https://maktabahalbakri.com/1606-punca-konflik-rumahtangga/
[2]

https://maktabahalbakri.com/1997-lafaz-kalau-kau-bercakap-lagi-aku-ceraikan-kau-dalam-keadaan-marah/
Bertarikh: 4 September 2023 bersamaan 18 Safar 1445


#2829: Sahabat Nabi SAW Yang Ditolak Pelantikannya Sebagai Pemimpin

Soalan:
Assalamualaikum Dato’ Seri. Siapakah sahabat yang alim tetapi Nabi SAW menolak untuk melantiknya menjadi gabenor/pemimpin? Dan digantikan dengan sahabat yang lain? Boleh ceritakan dengan lebih lanjut.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nukilkan kisah di mana Abu Zar R.A pernah meminta supaya beliau dilantik menjadi ketua atau pemimpin. Kata Abu Zar: “
Bolehkah engkau melantik aku sebagai pemimpin, Ya Rasulallah?”
Lalu Rasulullah SAW dengan tenang menjawab:
 يَا أَبَا ذَرٍّ إِنِّي أَرَاكَ ضَعِيفًا، وَإِنِّي أُحِبُّ لَكَ مَا أُحِبُّ لِنَفْسِي، لاَ تَأَمَّرَنَّ عَلَى اثْنَيْنِ وَلاَ تَوَلَّيَنَّ مَالَ يَتِيمٍ.
Maksudnya:
“Wahai Abu Zar, sesungguhnya aku melihat engkau sebagai orang yang lemah, dan aku mencintai buatmu apa yang aku cintai buat diriku sendiri. Janganlah engkau menjadi pemerintah walau untuk dua orang, dan janganlah engkau menguruskan harta anak yatim.”
Riwayat Muslim (1826), Abu Daud (2868), al-Nasa’ie (3667) dan Ahmad (21563)
Menurut Imam al-Zahabi, Rasulullah SAW melihat dari sudut kepimpinan, di mana Abu Zar dilihat tidak sesuai untuk dilantik. Baginda SAW melihat sifat Abu Zar yang sangat zuhud akan memberikan kemudaratan sekiranya beliau mengatur dan menguruskan harta anak yatim. Hal tersebut dibimbangi, anak yatim akan dilatih menjadi zuhud seperti beliau dengan sifat keras beliau sendiri.
Kata Imam al-Zahabi:
 “Hal ini difahami sebagai lemah dalam berpendapat, kerana jika dia mengurus harta anak yatim, pasti akan diinfakkan semuanya di jalan Allah, sehingga menyebabkan anak yatim tinggal dalam kefakiran dan kelaparan. Telah kami sebutkan sebelum ini, bahawa dia tidak membolehkan penyimpanan emas dan perak. Sementara Rasulullah SAW menghendaki orang yang menjadi pemimpin bagi orang ramai adalah orang yang bersikap lemah lembut dan pandai mengatur. Sedangkan Abu Zar dikenali agak keras – sebagaimana yang kami sebutkan – dan oleh kerana itu, Baginda SAW menasihatinya.”
 (Lihat
Siyar A’lam al-Nubala’,
2/75)
Biografi Ringkas Abu Zar R.A
Beliau merupakan salah seorang daripada
al-sabiqun al-awwalun
(orang-orang yang terdahulu dan pertama-tama masuk Islam), dan juga termasuk daripada kalangan cerdik pandai dari kalangan para Sahabat Nabi SAW. Ada yang menyatakan bahawa beliau adalah orang yang kelima, yang awal masuk Islam.
Beliau kemudian diperintahkan oleh Rasulullah SAW untuk pulang kembali ke kampung halamannya, lalu dia tinggal di sana atas perintah Nabi SAW. Tatkala Nabi SAW berhijrah, Abu Zar R.A pun berhijrah kepada Baginda, lalu setia mendampingi dan berjihad bersama Baginda. Beliau juga memberikan fatwa pada zaman pemerintahan Abu Bakar, ‘Umar dan Uthman. Beliau merupakan tokoh dalam kezuhudan, sedekah, ilmu dan amal, selalu mengatakan yang benar, tidak takut celaan orang dalam mencari keredhaan Allah dengan penuh ketegasan. Beliau ikut menyaksikan penaklukan Baitul Maqdis bersama ‘Umar R.A. (Lihat
Siyar A’lam al-Nubala’,
 2/46;
Ashab al-Rasul,
3/409)
Nabi SAW sangat mencintai Abu Zar R.A, hingga pernah satu ketika, Baginda SAW bersabda:
مَا أَظَلَّتِ الْخَضْرَاءُ وَلاَ أَقَلَّتِ الْغَبْرَاءُ مِنْ ذِي لَهْجَةٍ أَصْدَقَ وَلاَ أَوْفَى مِنْ أَبِي ذَرٍّ شِبْهِ عِيسَى ابْنِ مَرْيَمَ عَلَيْهِ السَّلاَمُ
Maksudnya: “
Tidak pernah langit menaungi dan bumi memikul orang yang lebih jujur dalam perkataannya, dan lebih setia menepati (janjinya) daripada Abu Zar, sosok yang menyerupai Isa bin Maryam A.S.”
Riwayat al-Tirmizi (3801), Ibn Majah (156), Ahmad (6519) dan al-Bazzar (4128). Syeikh Syu’aib al-Arna’ut menyatakan bahawa hadith ini hasan li ghairihi dalam takhrij al-Musnad.
Rasulullah SAW juga bersabda:
مَنْ سَرَّهُ أَنْ يَنْظُرَ إِلَى تَوَاضُعِ عِيسَى ابْنِ مَرْيَمَ فَلْيَنْظُرْ إِلَى أَبِي ذَرٍّ
Maksudnya:
“Sesiapa yang senang (apabila dapat) melihat sifat tawadhu’-Nya ‘Isa bin Maryam, maka lihatlah kepada Abu Zar.”
Riwayat Ibn Abi Syaibah dalam al-Musannaf (36627); Abu Ya’la, Ibn Hibban dan al-Hakim. Disahihkan oleh al-Albani dalam al-Jami’ al-Saghir (69920). Disebut juga dalam Ma’rifah al-Sahabah, 2/560;
Terdapat riwayat daripada Ibn Buraidah, daripada bapanya, katanya: Rasulullah SAW bersabda:
إِنَّ اللَّهَ أَمَرَنِي بِحُبِّ أَرْبَعَةٍ، وَأَخْبَرَنِي أَنَّهُ يُحِبُّهُمْ. قِيلَ: يَا رَسُولَ اللَّهِ سَمِّهِمْ لَنَا، قَالَ: عَلِيٌّ مِنْهُمْ، يَقُولُ ذَلِكَ ثَلَاثًا «وَأَبُو ذَرٍّ، وَالمِقْدَادُ، وَسَلْمَانُ أَمَرَنِي بِحُبِّهِمْ، وَأَخْبَرَنِي أَنَّهُ يُحِبُّهُمْ
Maksudnya:
 “
Sesungguhnya Allah memerintahkanku untuk mencintai empat orang, dan mengkhabarkan kepadaku bahawa Dia mencintai mereka. Dikatakan kepada Baginda: ‘Wahai Rasulullah, sebutkan nama mereka kepada kami.” Baginda bersabda: ‘Ali salah seorang mereka. — Baginda menyebutkan tiga nama lagi (dan menyambung sabdanya) —  Abu Zar, al-Miqdad, dan Salman. Dia memerintahkanku  untuk mencintai mereka dan Dia mengkhabarkan kepadaku bahawa Dia mencintai mereka.’
”
Riwayat al-Tirmizi (3718) dan beliau menyebutkan, hadith ini adalah hasan gharib, tidak diketahui melainkan daripada hadith Syarik; al-Hafiz Ibn Hajar dalam
al-Isabah
 (6/161) menilainya sebagai hasan; Syeikh Syu‘aib al-Arna’ut pula dalam
Takhrij Siyar A‘lam al-Nubala’
 (1/389) menyatakan, di dalamnya terdapat perawi yang bernama Syarik bin Abdullah al-Qadhi dan dia seorang yang dhaif, serta bersendiri dalam meriwayatkannya.
Abu Zar R.A berkata:
أَمَرَنِي خَلِيلِي صَلَّى اللهُ عَلَيْهِ وَسَلَّمَ بِسَبْعٍ: “أَمَرَنِي بِحُبِّ الْمَسَاكِينِ، وَالدُّنُوِّ مِنْهُمْ، وَأَمَرَنِي أَنْ أَنْظُرَ إِلَى مَنْ هُوَ دُونِي، وَلَا أَنْظُرَ إِلَى مَنْ هُوَ فَوْقِي، وَأَمَرَنِي أَنْ أَصِلَ الرَّحِمَ وَإِنْ أَدْبَرَتْ، وَأَمَرَنِي أَنْ لَا أَسْأَلَ أَحَدًا شَيْئًا، وَأَمَرَنِي أَنْ أَقُولَ بِالْحَقِّ وَإِنْ كَانَ مُرًّا، وَأَمَرَنِي أَنْ لَا أَخَافَ فِي اللهِ لَوْمَةَ لَائِمٍ، وَأَمَرَنِي أَنْ أُكْثِرَ مِنْ قَوْلِ: لَا حَوْلَ وَلَا قُوَّةَ إِلَّا بِاللهِ، فَإِنَّهُنَّ مِنْ كَنْزٍ تَحْتَ الْعَرْشِ
Maksudnya: Kekasihku Rasulullah SAW berpesan kepadaku dengan tujuh perkara:
Menyuruhku agar mencintai orang-orang miskin dan dekat dengan mereka.
Menyuruhku agar melihat orang yang di bawahku, dan tidak melihat orang yang di atasku (dalam hal keduniaan).
Tidak meminta sesuatu pun kepada seseorang.
Tetap menyambung silaturrahim sekalipun aku ditinggalkan (diputus).
Berkata yang benar sekalipun pahit.
Tidak takut celaan orang dalam membela hak Allah.
Dan memperbanyakkan ucapan ‘لَا حَوْلَ وَلَا قُوَّةَ إِلَّا بِاللهِ’ kerana ia termasuk kekayaan yang terpendam di bawah Arasy.
Riwayat Ahmad (21415) dan Ibn Hibban (449). Syeikh Syu’aib al-Arna’ut menyatakan hadith ini sahih dalam takhrij al-Musnad.
Kewafatan Abu Zar R.A
Imam Ibn Kathir menceritakan berkenaan kewafatan Abu Zar R.A dengan menyebut: “Kemudian dia singgah di Rabzah, lalu bermukim di sana hingga meninggal dunia pada bulan Zulhijjah tahun 32 H.” (Lihat
al-Bidayah wa al-Nihayah,
7/172)
Marilah sama-sama kita berdoa kepada Allah SWT semoga Allah SWT ampunkan dosa kita dan juga mereka yang terdahulu.
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 4 September 2023 bersamaan 18 Safar 1445


#2830: Pembelian Barang Tidak Diketahui Tanpa Menggunakan Duit Betul

Soalan:
Assalamualaikum w.b.t Dato’ Seri. Saya ada satu persoalan, jika saya membeli sesuatu secara rawak

dalam permainan elektronik tanpa menggunakan duit betul, adakah ianya dilarang menurut Islam?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, permainan elektronik pada zaman kini membolehkan pemain membuat pembelian dengan sejumlah mata wang maya yang diperoleh setelah menyelesaikan apa-apa sahaja yang telah ditetapkan di dalam permainan tersebut. Antara jenis pembelian yang kebiasaannya didapati dalam permainan elektronik termasuklah pembelian secara rawak seperti kotak misteri, yang mana ia merupakan suatu barang yang tidak diketahui kandungannya secara spesifik.
Sekalipun pembelian di dalam permainan elektronik hanya dibuat menggunakan wang maya, ia masih mengambil hukum yang sama dengan pembelian menggunakan wang sebenar. Maka oleh yang demikian, kami nyatakan beberapa rukun asas bagi jual beli adalah:
Al-‘Aqidan
 (dua pihak yang melakukan akad): Sebagai contoh pihak yang melakukan akad dalam urusniaga, pasti adanya penjual dan juga pembeli.
Al-Ma‘qud ‘Alaih
 (perkara yang diakadkan): Contohnya barang oingin dijual, dan sesuatu yang dijadikan sebagai tukaran seperti wang ringgit.
Sighah
 (lafaz akad): Ijab seperti mengatakan “aku jual”, dan juga qabul seperti mengatakan “aku beli”. (Lihat
al-Mu‘tamad fi al-Fiqh al-Syafi‘i
, 3/15)
Berbalik kepada persoalan yang diajukan, membeli barangan secara rawak yang tidak diketahui disebutkan sebagai
Bai‘ al-Gharar
 (jual beli yang ada unsur ketidakpastian). Perkara ini diharamkan dalam islam berdasarkan hadith yang diriwayatkan daripada Abu Hurairah R.A, katanya:
نَهَى رَسُولُ اللهِ ﷺ عَنْ بَيْعِ الحَصَاةَ، وَعَنْ بَيْعِ الغَرَرِ
Maksudnya:
“Rasulullah SAW melarang daripada jual beli dengan cara melempar kerikil, dan daripada jual mempunyai unsur gharar.”
Riwayat Muslim (1513)
Jika barang yang dijual itu dapat dilihat serta diketahui kriterianya oleh penjual dan pembeli, maka jual beli itu sah. (Lihat
al-Mu‘tamad fi al-Fiqh al-Syafi‘i
, 3/29)
Jual beli dengan cara melempar batu kerikil itu pula berbentuk perjudian. Imam al-Nawawi menyebutkan, terdapat 3 cara jual beli dengan cara melempar batu kerikil ini. Ketiga-tiga cara ini mengandungi unsur memperjudikan nasib kerana pembeli membuat pembelian bergantung kepada barang yang dibaling padanya batu kerikil, dan bukannya atas pilihannya sendiri. (Lihat
al-Minhaj Syarh Sahih Muslim
, 10/156)
Bahkan jual beli begini juga menyerupai jual beli secara
mulamasah
 (dengan cara menyentuh) dan
munabazah
 (dengan cara mencampak) yang secara jelas telah dilarang oleh Rasulullah SAW. Hal ini kerana ianya seakan menghalang hak seorang pembeli daripada membuat pilihan. Ini berdasarkan sebuah hadis yang diriwayatkan oleh Abu Sa‘id al-Khudri R.A:
أَنَّ رَسُولَ اللَّهِ ﷺ نَهَى عَنِ الْمُلاَمَسَةُ وَالْمُنَابَذَةِ فِي البَيْعِ
Maksudnya:
“Rasulullah SAW melarang jual beli secara mulamasah (dengan cara menyentuh) dan munabazah (dengan cara mencampak).”
Riwayat al-Bukhari (5482)
Gambaran jual beli
mulamasah
(الْمُلاَمَسَةُ) dan
munabazah
(المُنَابَذَة) adalah apabila dua orang saling berjual-beli sesuatu yang tidak ditentukan. Sebagai contoh, apabila penjual mencampak beberapa barang kepada pembeli, lalu pembeli menyentuh salah satu daripadanya, maka barang tersebut dikira telah terjual. (Lihat
al-Fiqh al-Manhaji
, 6/36)
Maka jelaslah bahawa membeli sesuatu barangan secara rawak di dalam permainan elektronik adalah haram kerana terdapat unsur gharar, memperjudikan nasib, serta menafikan hak memilih untuk pembeli itu sendiri.
Kesimpulan
Jual beli yang tidak memenuhi rukun-rukun dan syarat-syarat yang telah ditetapkan oleh syara‘ adalah tidak sah. Permainan elektronik yang menawarkan jual beli yang mempunyai unsur riba’,
gharar
, perjudian, atau menafikan hak salah satu pihak seharusnya dijauhi.
Oleh kerana jual beli secara rawak di dalam permainan elektronik ini juga mempunyai unsur-unsur yang diharamkan oleh syara‘ seperti yang disebutkan di atas, maka hukumnya adalah haram di sisi syara‘. Kami menasihatkan agar ummat Islam berhati-hati daripada melakukan apa-apa jual beli yang bertentangan dengan hukum syara‘, sekalipun ianya bukanlah sebuah transaksi yang melibatkan mata wang realiti.
Akhir kata, apabila agama mengharuskan sesuatu perkara, agama juga mengehadkan sesuatu perkara yang lain. Kesemuanya memperlihatkan ciri-ciri agama yang bersifat fleksibel dalam masa yang sama tidak mengenepikan prinsip-prinsip utama.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Wallahu a‘lam
Bertarikh: 4 September 2023 bersamaan 18 Safar 1445


#2831: Tidak Melaksanakan Solat Jumaat Disebabkan Tinggal Berjauhan Dengan Masjid

Soalan
:
Assalamualaikum, Dr. Maaf mengganggu. Saya merupakan seorang guru di pedalaman di Sarawak, bolehkah saya bertanya satu soalan mengenai solat Jumaat? Seperti Dr sedia maklum bahawa sesi persekolahan di Sarawak adalah bermula hari Isnin hingga Jumaat. Untuk hari Jumaat, jadual mengajar terakhir saya adalah pada jam 10:50-11:20. Saya pula ditempatkan untuk berkhidmat di pedalaman yang memerlukan tempoh masa selama dua jam lebih untuk tiba ke masjid (di pekan). Hal ini memandangkan kerana, di kampung ini tiada penduduk yang beragama Islam melainkan diri saya dan seorang guru perempuan  . Oleh itu, adakah saya berdosa sekiranya saya tidak dapat menunaikan solat fardhu (solat Jumaat) tersebut?
Jawapan
:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا نُودِيَ لِلصَّلاةِ مِنْ يَوْمِ الْجُمُعَةِ فَاسْعَوْا إِلَى ذِكْرِ اللَّهِ
Maksudnya
:
Wahai orang-orang yang beriman! Apabila diserukan azan untuk mengerjakan sembahyang pada hari Jumaat, maka segeralah kamu pergi (ke masjid) untuk mengingati Allah (dengan mengerjakan sembahyang jumaat).
(Surah al-Jumu‘ah: 9)
Syeikh Dr Wahbah al-Zuhaili ketika menafsirkan ayat di atas beliau menyebutkan: Wahai orang-orang yang beriman, jika dikumandangkan azan kedua untuk melaksanakan solat ketika khatib duduk di atas mimbar pada hari jumaat, maka berjalanlah untuk melaksanakan solat dan mendengarkan khutbah, kerana di dalamnya disebut nama Allah. Tinggalkanlah kegiatan berjual-beli  dan semua hal yang menyibukkan kalian dari solat. Usaha untuk melaksanakan solat dan meninggalkan jual-beli itu lebih baik daripada kesibukan dunia dan bermuamalah dengannya. Di dalamnya terdapat pahala yang begitu besar jika kalian mengetahui hakikat dua hal iaitu kebaikan dan keburukan. maka lakukanlah,  Jika kalian mengetahui bahawa hal itu adalah kebaikan (
Lihat al-Wajiz
,hlm.55)
Diriwayat daripada Tariq bin Syaibah RA, bahawa Nabi SAW bersabda:
الْجُمُعَةُ حَقٌّ وَاجِبٌ عَلَى كُلِّ مُسْلِمٍ فِي جَمَاعَةٍ إِلاَّ أَرْبَعَةً عَبْدٌ مَمْلُوكٌ أَوِ امْرَأَةٌ أَوْ صَبِيٌّ أَوْ مَرِيضٌ
Maksudnya
:
“Solat Jumaat adalah tanggungjawab yang wajib atas setiap lelaki Muslim untuk didirikan secara berjemaah, kecuali hamba yang dimiliki oleh tuannya, perempuan, kanak-kanak dan orang yang sakit.”
Riwayat Abu Daud (1067)
Menjawab bagi persoalan di atas kami nyatakan terlebih dahulu syarat-syarat diwajibkan untuk menghadiri solat jumaat adalah seperti berikut:
Islam
Baligh
Merdeka
Lelaki
Sihat Tubuh badan
Menetap di tempat yang didirkan solat Jumaat (Lihat
Fiqh al- Manhaji
,1/201)
Dalam isu ini kami katakan saudara tidak diwajibkan untuk solat jumaat disebabkan tidak memenuhi syarat yang diwajibkan untuk melakukan solat jumaat kerana saudara menetap di kawasan yang tidak didirikan solat jumaat dan tidak mendengar laungan azan. Solat Jumaat hendaklah dilakukan secara berjemaah dan bilangan minima jemaah adalah seramai 40 orang penduduk tempatan yang bermastautin mengikut pandangan mazhab Syafi’e. Tambahan lagi, saudara berada jauh daripada masjid yang mengambil masa dua jam untuk ke sana. Maka dengan situasi yang dinyatakan, kami berpandangan saudara tidak diwajibkan untuk mendirikan solat jumaat kerana keadaan saudara termasuk dalam golongan yang diberi keuzuran oleh syara’ namun, wajib  ke atas  saudara mendirikan solat zohor.
Telah dinyatakan dalam Fiqh al-Manhaji mengenai isu ini bahawa antara syarat wajib menghadiri solat Jumaat adalah tinggal ditempat yang didirikan solat Jumaat maka, tidak diwajibkan melaksanakan solat Jumaat bagi orang yang menetap di tempat di mana solat Jumaat tidak sah sekiranya dilakukan di situ, seperti di kampung yang tidak mempunyai empat puluh penduduk tetap yang tidak mempunyai sebarang keuzuran dan tidak mendengar suara azan dari kawasan atau kampung yang mendirikan solat Jumaat (Lihat
Fiqh al-Manhaji
,1/201)
Diriwayatkan daripada Toriq Bin Syihab bahawa Rasulullah SAW bersabda:
  الجمعةُ حقٌّ واجبٌ على كلِّ مسلمٍ في جماعةٍ إلّا أربعةً عبدٌ مملوكٌ أو امرأةٌ أو صبيٌّ أو مريضٌ
.
Maksudnya
:
 “Solat Jumaat adalah hak yang wajib ke atas setiap lelaki muslim secara berjamaah kecuali empat golongan iaitu hamba yang dimiliki, atau perempuan, atau kanak-kanak, atau orang yang sakit.”
Riwayat Abu Daud (1067)
Justeru kami katakan, tidak mengapa bagi saudara untuk meninggalkan solat jumaat disebabkan keuzuran yang dibenarkan oleh syara’ namun, wajib menunaikan solat zohor seperti biasa. Allah SWT tidak membebankan hambanya dalam melaksanak ibadah kepadanya sebagaimana firmannya:
لَا يُكَلِّفُ اللَّـهُ نَفْسًا إِلَّا وُسْعَهَا
Maksudnya
:
“Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya,”
(Surah al-Baqarah: 286)
Syeikh al-Maraghi berkata: Allah SWT tidak membebankan hamba-hamba-Nya dengan sesuatu yang tidak mampu mereka kerjakan. Bahkan sifat kemurahan-Nya memberikan kemudahan kepada mereka. (Lihat
 Tafsir al-Maraghi,
2/672)
Semoga Allah memberikan kefahaman yang baik dalam melaksanakan ibadah kepadanya dan kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya
:
“Wahai Tuhanku, jadikanlah aku orang yang mendirikan solat dan demikianlah juga zuriat keturunanku. Wahai Tuhan kami, perkenankanlah doa permohonanku.”
Wallahua`lam.
Bertarikh: 4 September 2023 bersamaan 18 Safar 1445